url: =Minam, Kipawlna leh Party ~ Pu Zokhai :: ZOMI DAILY\nposted on 16 March 2016 at 7:00 am Lomkholna: Article, Politics, Zokhai\nSanggam Ngaihteng, Pilna siamna kicing neilo-in, minam koici itding cih nangawn theilo-in pum-it -in ahaipih khat ka’ hihman-in lungdeih sinthu-mah suutkiik zeel-ing.\nKei’ muhna-bek ahilo, leitung thupaizia-ah, minam-pen phungnei zungnei minam khat bih-a huamna leh suutna tung-ah geelna leh kalsuanna ahihi. Minam akigen ciang-in phunglehzung (origin) tungtawn-a suutna ahihi. Lahpakding (lpd)-in, tulaaitak-in kei Melbourne-ah teeng-in, ka’ tate Melbourne pan-a asuak ahihziak-in Laaitui-mi ahihna-uh bei lo-hi. Laaitui nangawn Dim Khua pan-a inntuan ahihman-in tuni dongmah Dimmi ka’hihna-uh bei lo-hi. Deihna-ah, tulehtate’ phunglehzung-pen apu-apa’ pianna khualehtui leh behlehphung-tawh kisuut-hi.\nSuut toto-ni cilehang, Zomite’ phunglehzung-pen Mongolian hihang aci-tawh Chinese hihang aci-tawh, atuabang vet-in suut zomto lehang Khazihmi upna bangngial-ah Noah’ suante hi-in leitung-a minam khempeuh Beh Khat ahihi. Ahitazong-in, Pasian mahmah-in Noah’ suante khempeuh beh khat ding-in deihna nei hileh Hebrews minam tuambawl-in Philistines, Mobites, Caananites, Hittites cbt., ado ding-in sawl loding cih kilangh mahmah-hi.\nMinam cihthu leh leitung mihingte’ taangthu (Khazihmi upna-tawh) akisuut ciang-in ahuamciang khat, ciangtan khat neihkuul/bawlkuul hamtang cihna kilangh-hi. Lpd; Zomite-pen Mongo minam ahihkeileh Seen minam cih tepawl hizong hikha-mah taleh tua hihna-in tuhun-a Zomite’ ading-in bangmah lawhtaak peuhmah lo-hi.\nMinam khat cihciang-in ngeina, sahkhua tawndaan leh paukam azanghkhawm, ataangpi ahuamkhawm mipawl khat ahihi. Lpd; akibang liinlian ahihloh hang-in ataangpi akinahvawh Tual Biakna paizia, Sihna-ah ki-uapzia, sihguuina, haanken, molaakna/mopiina leh mokhaakna, Ton leh laamna, zununna-a kipan ngeina guipite ataangpi azanghkhawm, kampau kisaangthei (akibanglian keizong-in) miteng-pen minam khat’ huam sung-ah a-om ahihi.\nTua ahihman-in minam adiak-in Zomi I’ suutkhiat (identify) ciang-in azaiilua kisam lo-hi. Ngeina guipite’ lak-ah atamzaw ataangpi I-puakkhawmpih, I-zuihkhawmpih ahilo namdangte huam tuanse peuhmahding hilo-hi, banghanghiam cihleh amaute-zong uut tuan loding uhhi. Minam huamgii ciangtanna-ah akhon khenloh hamtangding thupi-hi.\nAlangkhat-ah, minam aki phungvuh nading-in minam nuai-a a-om mite’ omna munlehmual zuui-a awsuah kidanna nengcik-tawh khenthuahsuk leuleu tepawl ahihleh minamgii ciangtanna’ ading-in toiilua ahihman-in minam dingkip theilo sak-hi. Lpd; Dimmi, Saaizaangmi cbt.,-pen munlehmual zil-a awsuah kidang hilel ahihziak-in tua minamgii toiicik-tawh gii akikhun ciang-in minam kisiatna bulpi khat hong suak-hi.\nAwsuah kidangsak munlehmual zil-in gii-khunna sang-a aniam zawtham-pen behlehphung zil-a gii-khunna ahihi. Gentehna-in, keipen Gualnam ka’ hihna bulphuh-in lawm ka’ zotleh minam nasepna masuan khatpeuh-ah mapang ding-a tawicinglo kahi dinghi, banghanghiam cihleh minam-pen beh tampi akigawmna phungpi ahihman-in beh veiina-tawh ka’ kalsuan laaiteng tuhun-a leitung gamliante-in ado-uh “Racial Discrimination” asepsuahmi ka’ suak dinghi. Pasian’ thuzuihna ahzong hih thu-mah adaalkholhna-in Topa-in, “.. ama’ nulehpate, unau sanggamte….., nusia-a hong zuuimi…” ci-in hilhkhol-hi.\nHih thu-nihte’ kikaal-ah dintheih nading naakpi-in thupi-hi. Minamgii Khunna-ah zaiiluatna-in phattuamna aneihloh mahbangteek-in toiiluatna-in phattuamna neilo thamlo-in siattuamna lawhtaak den-hi. Tua ahihman-in Zomi minam suutna-ah leitung paizia leh Pasian’ paizia-tawh akihawizawng theipen ding-a huamsiam, gii-khunsiam ciatding kisam mahmah-hi, banghanghiam cihleh tuni mahmah ciangdong “Zomi kuateng ahihiam?” cih dotna ginglaai-a, dawnna akip leh akician leh akhamuanhuai khatbeek om naailo-hi.\nKipawlna cihciang-in, sepding bawlding nakhat aseemnuam abawlnuam miteng-in khatbek mapanna sang-in pangkhawm-a masuanpi khat nawtkhawm ding-a athukim mipawl ahihi. Kipawlna ataangpi-pen khatbek ahihkeileh mimal’ sep zawhloh masuanlian namte phuutkhopna ataangpi ahihi. Tua ahihman-in biakna bulphuh taleh, minam bulphuh taleh mimal tampi kipawlkhawm-a mapanna ahihi. Hihbang kipawlna sung pan-in minam bulphuh leh Pasian’ thu abulphuh kipawlna khempeuh sung-ah, atung-a I-gensa mahbang-in beh veina leh khuami veituamna cihte hong kihel peuhmahleh lamkhial hipah-a, kitukalhna-in suulzuih den-hi.\nTua ahihman-in kipawlna khat akibawl naakleh “Bang kipawlna-hiam, beh-hiam, khua-hiam, khawk/kual-hiam, (biakna ahihleh, RC, Baptist, AG cbt,.’ kipawlna-hiam) cihte akiciat mahmah kuul-hi. Deihna-ah, hih kipawlna-in bangteng huam-hiam cihthu kiciatsak mahmahding ahihi. Kipawlna khat phut-in, geelna tupna ngiimna lianpipi neikhin phialmah lehang I’ kipawlna-in koiciang huam-a, bangciang huam-hiam cihthu I-kimin dikdek loh-in kipawlna hi naailo-hi.\nTua mahbang-in kipawlna-in bangciang huam cih I-pulaakna, I-taangkona mahtawh kizuui-a sepsin pahding ahihi. Gentehna-in, Laaitui Khuami Kipawlna ci-in amakaai upate-tawh akitawng ahihkeileh aki-el ahihkeileh aki meeltheihlo akiu khat-a Laaitui Khuami nihlehthum zawnlo, pawlbawllo thamlo-in paampaih, khentuam, deiidan, tuambawl cihbang a-omleh tua kipawlna-in ama’ paizia-tawh akilehbulh-in kalsuan cihna ahihi. Tua ahihman-in hih kipawlna-in bangciang huam cihthu akiciat mahmahding akuul mahbang-in ahuamna zahmah-a sepsinding kisam ahihi.\nAdiak-in Political Party cihpen gamlian khat sung-a gamminam tanzil (natioanl level)-a kiukna lamsang kidemna-ah akihel kimawl team khat ahihi. Tua party-in mipi’ tung-ah, “Kiteelna-ah ko ka’zawh uhleh hih khua’ ading hihteng hihteng….., seemding….” ci-in pawl azotte ahbang-in adang party te-inzong tuabangmah kamciamte bawl ziahziah ding-in kidem-in thugen siampen leh amuut siampente-in pawlngah-in vote tampen ngahding ahihman-in tua vote tam ngahpen party’ makaaipi pen-in Member of Parliament (MP) tutphah khat ngahding cihna ahihi.\nParty makaai kiciante-in atung-a gensa mahbang-in kamciam apiak ziahziah-tawh kizuui-in angsung nusia-in seem takpi uh-a, mipi-in it-in muang ahihman-in maai kiteelna ahzong teelcinding lamet om-hi. Party makaai ginalote ahihleh kamciamte pia-ziahziah teei napi-in seemlo ahihman-in mipi-in maai kiteelna hunding ngaaklah mahmah-hi, banghanghiam cihleh tua party peuhmah vote piaksawm nawnlo cihna ahihi.\nHihbang political party paizia encian lehang minam min-zong puak leulau akuul masa hilo-in, gammite’ tung-ah thumaan cihtakna leh ciamkhona, itna leh deihsakna neihding thumasa ahihi. Gentehna-in, Laaitui-ah kiteelna om cipakni; “Laaitui Vontawi Party” ka’cih leulau hang-in kuamah-in vote hongpia tuanlo dinghi, banghanghiam cihleh amaute-in ka’ minam itna, thumaanna, cihtakna leh khua’ ading ka’ laainatna, deihsakna-tawh mimal suplawh-a ka’ seplehbawlte en-in vote hongpia zawding uhhi.\nTua mahbang-in mi khat-in atate’ kiang-ahzong,”Laaitui Vontawi ci ahihteh vote piakloh phamawh” ci-in sawl loding uhhi, banghanghiam cihleh kumpi kituh hilo-in, hun ciangtan khatsung tualkhangkhaanna lawhsum (development fund) zeekding kituhna ahihi. Thumaanna leh itna aneite-in tua sum zeekleh gammite-in phattuamna ngahlawh ding-a, angsungthei mite-in zeekleh mipi-in atuimawl ciangbek hawp khading cihna ahihi.\nZomi khangthakte-in kiuknalamsang party pianzil (nature of a political party) omzia hihbang ahihlam theihding kilawm-hi.\nZomite’ lak-ah akitukalh thapaai ahihkeileh akitukalh bang-a akisaangkhial thapaai-pen:\nHihteng hi-a, ataktak-in akitukalh khatzong omlo-hi. Akibang-zong hilo-in atuam ciitciat hi-a, atonkhawm ahihi. Hihteng atonkhawm loh-in minam khangto cihbang om ngeilo-hi.\nBiakna-in nuntaak khuasakzia, nisim kampau gamtat hongzuun ding-a, amaan itna lampi-ah hongkha den-hi. “Na’ tung-ah hong kibawlding na’ deihbang teek-in midang’ tung-ah bawl” siam nading lampi honglak dinghi.\nMinam-in lamkaal mi maimai na’ hihlohna hong phungvuh ding-a, nopna dahna-ah nampi na’hihna hong kilanghsak dinghi. Mihing aphung-azung akisuut ciang-in minam-tawh kisuut-a, mihing na’hihna vaangpha sak-hi.\nKiukna-in tualsung leh tualleenphung khanna leh kiamna’ bulpi ahihman-in ahoih kiukna-in hong laamsaang ding-a, asia kiukna-in hong tualniamsak dinghi. Ahoih Kiukna-in siamsinna leh sumsinna hong phungvuh ding-a, cidamna leh thutanna (justice)-in suulzuih dinghi.\nZomite Kipawlna lam-ah Siam Naailo\nZomite I-tuntunna munlehmual zil-in I-paukam awsuah kidang thei-a, tua awsuah bulphuh-in kipawlna-hiam, vaaihawmna-hiam khatpeuh I-neih ciang-in minam kikhenthaangna hongsuak theikha-tam cih lunghihmawhna hizaw-hi, banghanghiam cihleh lahthu kician tampi I-nei khinzo uhhi.\nGentehna-in khua khat : (Ciimnuai cipak maini), -ah Dim awsuah kizanghtaang cini, ahizong-in Saaizaang I-cihdeuh Saaizaang, Kaapteel cihte tua Ciimnuai-ah teeng-a, Teiizaang I-cihdeuh Mualbeem cihte tua Ciimnuai-ah teeng-in tua mahbang-in Losau I-cih Tuithangte-zong tua Ciimnuai-ah teeng cini.\nHihsung-ah khuazaang-in “no, tua-awsuah,,,, ko tua-awsuah” kici sese lo-in, nuamtak-in ziingvaai hawmkhawm uh-a, awsuahzong kigawmmang ci-leuleu photni!\nTuabang hunnuam laaitak-in ami-a tam akisasim te-in: gentehna-in, Dimmi Kipawlna cihkhat hong phutkhia hizenzenleh tua Ciimnuai-ah nidang-a ziingvaai hawmkhop liailiaina, kithuhual-a ki-thuahkhopna-te thakhatthu-in akhenkham suakdinghi. Tuabang Kipawlna hong-omleh adangte-in, “Ei, Dimmi hilo, amaubek-in vaaihawm tuamnuam hi’ncia” ci-in kidaang ding-a kidaaikhah dinghi. Tua ahihman-in hihbang kipawlnate minam acidamsak dingtawh akibat hang-in minam’ cinatna lianpite’ lak-ah khat-in ka-sehhi.\nKei’ saanzia hongkhah kahihman-in saandaan akidanleh kitelsiamding hongngen pah-ing.\nHunkhatlaai-a Capt. Maang Tung Nung’ kammal “Chin State-a mihingteng kilungtuak keilehang koilak-ah Union of Burma piangthei peuhpeuhding” ci-a, Vaan Kul te Za Hrelian te’ thugen “Minam Ni cisese keini, kikhenkhap vaai-hi” acih akhaaktanna ka lungngiah ciang-in Beh Kipawlna cihte Minam’ cidam nading ahoihding bang-in kaseh ngei-hi.\nAhizong-in tu-in ka-lungngiatna piicing zawdeuh ding-in kasehtawm-a, “Beh Kipawlna inzong minam leh biakna nangawn cidamsak zawlo-in, cinasak zawsop” cihthu ka-mu thei-hi, banghanghiam cihleh biakna-ah kidaang-in minam-ah hong kidaaikhahsak thute-pen Beh ahihkeileh Bawng, Phung cihte aci velval lungsimte hizaw-hi.\nAustralia-a Darwin khuapi-ah Zomi innkuan 10 om cipakni. Nuam kisa mahmah uh-a, ziingvaai hawmkhawm-in ki-hawh, kibaang diamdiam uhhi. Tualaaitak-in pil akisasim innkuan khat-in tualaai-a Zomi inn 10 sungpan inn 5 Gualnam ahihna thei ahihman-in Gualnam beh kipawlna hongphut-hi. Adang inn 5 te: Thawmte inn 2, Guite inn 3 cipakni. Tua behdang inn 5 te hongkidaang pah-a, nidang-a bang-in ki-unauna omthei nawnlo-hi. Tua Gualnam inn 5 te’ sungpan tangvaal 5 te-in azii ding-in Thawmte leh Guite teenpih cilaailaai-ni.\nAmaute’ behbulpipa-in behtawh hong vaaihawm ciang-in tua mothakte inzong apasal ciat-uh zo ahihman-in tua Darwin khuapi-a Zomite bawng-eekdeen bang-in akithehzaak hong suak-hi, banghanghiam cihleh behkipawlna aphutpa’ tapa mahmah-in behdangte zii-in nei ahihman-in apa’ deihbang-in behbek ci-teeltaal theilo-in alungsim azaisak hongkisam ahihman-in akiphutsa behpawl-zong adaangdalh hongsuak-hi.\nHihteng hileh kician mahmah ding-in ka-ngaihsunhi, bangbang ahizong-in beh kipawlna abawl mite amawhsak kahi hetkei-a, ahizong-in beh, bawng cihte I-toiletcip teitai ciang-in eileh-ei aki- socialize theilo mi-khawng I-suak khaakding I-lunghihmawhman ahihi. Bangbangbangbang ahizong-in kipawlna hi-a, biakna kipawlna ahizong-in I-phuh bangbang Itna tung-ah kiphut henla, mi-el nading, mi-paampaih nading, mi-langbawl nading hisakkei hamtang peuhmah lehang akibawl bangbang ahoih, asaantaak hipahhi, banghanghiam cihleh Itna’ tung-a akiphut inn cikmah hun-in kisia ngeilo ding-a, huihpi nung-in guahpi zu taleh kipden dinghi, ahang-in Itna-pen Suangpi ahihi.\nTuni-in akiphut pawlpi tuamtuamte, minam kipawlna, beh kipawlna, khua kipawlna leh biakna kipawlna avekpi-in kipawlna hi-a, kipawlna ahihmahbang-in hong kihello mite-tawh kikhenna-zong hipahhi. Hikei I-cihcih hang-in vaannuai thumaanthutak ahihi. Beh kipawlna-in beh sung-a mitebek huam-a, khua kipawlna-in khua-mite bekmah ahuam mahbang-in biakna kipawlna inzong Tuithuum ahihleh Tuiphuum Thukhunpite alungkim mite bekmah huamhi. Ahizong-in minam kipawlna-in tua minam khempeuh huam-a, ahizong-in namdangte huamthei tuanlo-hi.\nAdang kipawlnate-in ciangtan aneihzia I-telkim ciatding I-hihman-in Minam Kipawlna I-enpak dinghi. Minam ci-in minam-khat I-bulphuh naakleh tua minam ahi mite huamkimhi. Minam kipawlna ci-in upa makaai khatpeuh-in ama’ naaihuaite, ama’ innkuan zawdiakte bekbek munpia-zaw, kinzaw cihbang a-om himhimleh tua minam kipawlna kisai peelmawh dinghi, banghanghiam cihleh upa makaaite-in minam huam zolo-cih kilangh ahihmanhi.\nMinam kipawlna cihkhit nungsang-in upa makaai khat-in tua kipawlna ama’ thuthu-in aletnop ciang-in tua kipawlna-in minam huam zolo ahihman-in kisai peelmawh dinghi. Taubaan-ah humtuam paihtuam aneih peuhmahleh tua pawlpi kisai peelmawhding thamlo-in akisai khinzo hizaw-hi.\nMihingte-in eima’ naaihuai, khuapih cihpeuh makaai upa-in omleh midangte’ sang-in ei hong humtuamleh ki-uut sese-hi. Makaai piicing hihenla hong humtuam, hong gumtuam keileh sihzaakdah-in kizadah thei-hi. Tua-thu Honpa ZEISU-in theician ahihman-in, “Amaan Kamsaangpa-in ama’ khua pan-in pahtawina ngahlo-hi” ci-in lamhong hilhkhinhi. Azenzen-in makaai upa seem-a I-khuapih, I-beh, I-naaihuaite-in hong phatphat, hong pahtawitawi khaakleh makaai kicin zolo-khat I-hi khatam cihnop-huai khalaaidinghi.\nTuabaan-ah Mikaangte-in Personal Popularity acih mimal kidawknopna anei mi-khat’ makaih kipawlna kisia peelmawh dinghi, banghanghiam cihleh ama’ minngah nading-in mipi hongzangh ahihman-in mipi-in hunkhat teeiteei ciang-in thuakzolo dinghi. Cihnopna-ah humtuam paihtuam I-neihloh ciang-in humtuamding alunggulh I-naaihuaite’ ading-in apaaituam, anawlkhiintuam zahdong-in hongsaang khazeel-uh ahihna I-phawkthakding thuhoih ahihi.\nMinam Kipawlna ahihlimlimleh minam buppi ahuam kuul-a, makaai upate-in ataangzai vaaihawmna leh mapanna aneihding naakpi-in kisamhi, banghanghiam cihleh mihingpen zai kisa mahmah, thukhual kisa mahmah thamlo-in I-hun, I-thatang suplawh-a I-mapan nangawn phunsanna gensiatna nasiatak-in hongpai tawntung veve-hi.\nAhizong-in kipawlna athahaat nading-in makaa upate’ tung-ah atamzaw kinga ahihman-in makaai upa akuamapeuh-in I-vaaihawmna Itna tungbek-ah akinga, Itna-bek abulphuh I-hihzawh mateng kinawksuk kinawktohna huihhual cikmah hun-in daai ngeilo dinghi.\nTua tuihual adaih nading-in mipi’ tung-ah za-ah sawmlii kiimbang omding-a, makaai upate’ tung-ah za-ah sawmguk kiimbang omdinghi. Tua ahihman-in Zomi Minam Kipawlna athahaat nading-in I-phuhphuh kipawlna-te mi-el nading, mi-langbawl nading leh mi-deidan nading ahihloh peelmawhding athupipen leh akisampen ahihi. Zokhai\nPrevious: Amuanhuai mi suahnading nasep ahoih nate ki langsak\nNext: US gamsung khualzinna pawlkhat – 74


timestamp: atn

url: =ZAM Thupuak :: 10 May 2015 :: ZOMI DAILY\nposted on 9 May 2015 at 3:21 pm Lomkholna: News, Newsletter, Refugee, ZAM, Zomi\nKum leh nite hong bei zelzela, ZAM kumcin leh palaai kiteel hun ding zong hong naito hiaihiai ta hi. Tua tawh kizui-in May 7 ni-in ZAM kum (9) cinna khawmpi vai ding leh makai kiteelna ding vai ZAM advisors teng tawh thu kikupna kinei thei hi. Kum (9) sung tawntung a nungta Pasian in haksatna leh gentheihna a tuamtuam sung pan hong ompih in Pasian’ hehpihna mah tawh ih Zomi Kipawlna hiciang maa a suanthei ih hi hi. Makai kiteelna ding tawh kisai, akisam bangbang vaipuakna hong nei dingin, anuai a Election Committee mi 9 teng kiseh hi.\n1. Rev. Dr. Cin Sian Pau (Convener)\n2. Rev. Thawng Ngaih Khup\n3. Rev. Gin Do Khup\n4. Rev. Thang Do Khen\n5. Sia Francis Khampi\n6. Rev. Gin Khan En\n7. Pa Thang Za Khai\n8. Sia Nangtak\n9. Sia Hau Thang\nKumcin khawmpi leh kiteelna bawl ni le hun ding:\nAni : 08 June 2015\nAhun : 11am-5pm\n(nungkum a kiteelna)\nMinam itna leh veina takpi tawh hunbit a semnuam/kipiakhia nuamte in May 18-31 kikal ZAM zumpi ah form kila thei hi. ZAM ElectionCommittee\nMigrant ih cihte pen ama omna gam sungah sum leh paai haksat luatna hangin nuntak nuamzaw lametna tawh gamdangah a paikhiate ahi uh hi. Migrant te’n amau gamsungah kumpi tawh haksatna bangmah neilo uh ahih manun a ut peuh uh ciangin ciahkik thei uh hi.\nAhi zongin Refugee te pen ciahkik theilo uh a, ciah in hi leh zong kumpi in Migrant te bangin hungin dallo ding hi. Banghang hiam cileh Refugee te pen kumpi tawh a kisiate kumpi tungah a lungkimlo te ahi uh hi.\nRefugee te bang hamphatna ngah thei?\nRefugee te’n gamdang khat peuh bel thei uh a, amau omna innteek kumpi in zawhthawh thu tawh a nutsiatna gam vuah ciahkik sak theilo uh hi. Bang hang hiam cih leh ciahkik in hi leh a nuntakna un thuak thei hi. Innteekte tawh kibangin Civil Rights, Economic Rights, leh Social Rights nei thei uh hi. Tua banah innteekte mah bangin kumpi thukhun omte a zuih uh zong kul pah hi.\nSource : www.unhcr.org.my\nNasepna dingin maitang kimu in thudot, thu ki dawnna ah pelh ding thute in anuai a bang hi.\n⦁ Minute khat bek ahi zongin zekai-in tunna.\n⦁ Tha neilo a khutzaw niangnuangin khut let dan pelh in. Nang leh nang ki muanna takpi nei na hih lam aki theih nangin hoihtak khutlen in. Tua bang thu ki dotna naneihma in lawm leh gual, innkuanpih te tawh ki sinna nei masa in.\n⦁ Na mit anuai lam en in mit vaksak kawikawi. Na theih ding khat ah, America gam sungah mi khat peuhpeuh tawh kimu in thu na genciang na mit anuai lam enlo in na ki hopih pen hoihtak in et gige na in cihtak, thumaanna, zahtakna leh ki muanna neih lam lahna hi. Namit anuai lam en in mitvak kawmsa in thugen na in thumaan lo in thu khat peuhpeuh ip nopna (or) lunghimawh (lau) na hihna tawh kibang hi.\n⦁ Kawi ngeungiau in kawng kuul kawmin tutna pen nasep/thudotna lunglut lohna lahna hi. Tangtak, hoihtak in tutna in lunglut hi cih kimu thei hi.\n⦁ Nang i haksatte bekbek genna. Nasep neite in atawntung a thumthum a tautau thei mite deihlo uh hi. Nasep thanuam, citak mite bek deih hi.\n⦁ Tal zing ngeungau (or) lim ngaihsut luatna.\nNasep tawh kisai thudotna ah nang hih theihna te anuai a om ciapteh na ah (a) pia in.\nCiaptehna | Manglai | Zokam\nWell organized Hoihtak asem, bawl\nHard working Nasep hanciam\nDetail oriented Aneng atawngin thupisim, thupisak\nOpen minded Lungsim picing, ama cihbek aci tentanlo mi\nActive Thanuam, thalawp\nAdaptable A kilawm, a kituak a om theihna\nEnergetic Thazaang, thanuam\nCooperative Pangkhawm, sepkhop theihna\nResponsible Hih ding, sep dingte theih sakna\nPunctual Hun maan,\nMotivated Lawpna, hih nopna lungsim\nConfident Ki muanna\nHonest Thumaan, citak\nFast learner Na khat peuhpeuh theithei baih\nDisciplined Zuihding a kikoih\nReliable Ki ngah thamcing, muanhuai.\nWilling to learn Theih nopna, sinnopna.\n⦁ Tui kholna bungte kal khatin khat vei laihden ding.\n⦁ Tuibung, tuihai zatloh te khupsa in koih den ding. Tui a om ahih leh asit tawh hamtang ding.\n⦁ Innpua lam a kikoih vante tungah tui cingte hemkhia/buakhia den ding.\n⦁ Innpua lam a vanzat loh khempeuh hemkhia/paikhia mang ding.\n⦁ Omna inn siangtho sak den ding. Lupna khan sung a tui kicin theina munte nisim siangtho sak den ding.\n⦁ Aedes a kici thoikangpi in natna anei sa khat pet in tua pan sisan hup khia hi.\n⦁ Tua thoikhangpi mahin tua ahup khiat sisan pen ama tungah pua hi.\n⦁ Tua khit cingin midang khat petin tua natna kilawh sak hi.\n⦁ Nasia tak a natna.\n⦁ Nasia tak lutang natna.\n⦁ Pumpi tungah cibawk omna.\n⦁ Taksa leh guh leh tang natna.\n⦁ Lungam a luakna.\nNute pahtawi ni\nPhiladelphia, PA, USA a teng Anna Jarvis in a nu a pahtawina dingin ni khat a sehna pen thu hoih mahmah khat ahih manin 1914 kum ciang USA President 28 na pa Thomas Woodrow Wilson (1856-1924) in kum sim May kha Nipi ni nihna pen Nute Ni a zat dingin tangko hi. Tua hun a kipan May kha nipi ni nihna pen “Nute Ni” in kizang hi.\nLeitung a mi minthang pawlkhat in a minthan theih nadingun a na pantah NU tawh kisai a gennate a nuai a bang hi.\n“Kumpi ka tun theihna pen ka nu hong\npatah hang hi.”\n“Nu khempeuh kei nu a bang hi leh lei tungah\nthonginn omlo ding hi.”\n“Nu hoih khat pen sia 100 tawh kikim hi.”\n“Nau luai avei khut in leitung uk hi.”\n“Nu hoih sang a zahtak huai zaw omlo hi.”\n“Ka sia thupi pen ka Nu hi.”\n“Nu cih kammal sungah lungnopna zatui\nnamkim kiguang khawm hi.”\n“Pasian a zahtak nu a nei peuhmah\ngenthei ngeilo hi.”\n“Nute in vantung kongpi tawhtang kemte ahi uh hi.”\n“A lawhcing pasal peuhmah zi hoih\nneiteng ahi uh hi.”\nNang e Nute thupitna, na Nu tung na lungdamna bangci nagen ding a leh?\nNute’ ni pen asisa nu phawkna hi. A nungta lai nute pen vaakna kisam hi. Kawlte’ thuciin ah, “Na Nu a sih ciangin kah kei inla, a nuntak lai in vaak in,” ci hi. Tua hi a, “Phamsa ningtui hong tulhsangin, ka hin lai ningtui tulh aw, Ka hin lai in albang kah aw, Thangvan ah hil ding hing e,” hong ci ding hi.\nTuni-in Nute pahtawi ciat ni. Nu neilai ten hopih in lungkim sak ni.\n⦁ Zen Lam Cin (Phaileng), Sungai Buloh zato ah ni thum sung ki buaipih.\n⦁ Pau Tul Kham (Tuikhiang), ACTS ah nihvei ki buaipih.\n⦁ Kam Za Langh (Ngalbual), University zato ah ki buaipih.\n⦁ Pa Cin (Muallum), ACTS leh IPR ah ki buaipih.\n⦁ Man Za Niang (Haupi), Pudu Specialist ah ki buapih.\n⦁ Nu Vung (Laaitui), May 4 ni-in a vai ki buaipih.\n⦁ Man Lian Niang (Mualpi) te innkuan May 5 ni-in a vai uh UN ah ki buaipih.\n⦁ Man Bawi (Vangteh) te innkuan 5 ni-in a vai uh UN ah ki buaipih.\n⦁ Man San Lun (Thangnuai) May 5 ni-in Ampang zato ah ki buaipih.\n⦁ Mang Lawh Nuam (Laaitui), May 6 ni-in Cheras MCH ah ki buaipih.\n⦁ Lian San Don (Laaitui), May 7 ni-in MCH ah ki buaipih.\n⦁ Langh Thawn Thang (Laaitui), April 22 ni-in Pokok Sena thongpi ah kiveh.\n⦁ Thang Khen Khup (Ngente), April ni-in a omna kikan khiatsak.\n⦁ Hau Sian Khai (Saipimual), April 30 ni-in Langkap Camp ah kikan pih.\n⦁ Thang Lam Siam (Sezaang), Khai Tawi Sang (Sim suangzang) Suan Tawng (Sim suangzang), Pau Sian Mung (Sawbua), Mung Tawng (Sawbua) te a omna uh Dangwangi Palik zum panin ki delhpah a hong suakta thei.\n⦁ Khai Khan Khup (Zozaang), Nang Suan Tuang(Keizang), leh Suan Za Khual (Gamlai) te zong a omna uh Setapak Lockup panin hong suakta thei.\n⦁ Suan Sian Kham (Buan), May 4 ni-in UN ah ki buaipih in Jinjang lockup panin hong suakta thei.\n⦁ Go Langh (Kapteel), a vai UN ah kipuak sak in a omna Kajang thong panin hong suakta thei.\n⦁ Suan Khaw Mang (Zonuamzang), a omna Kajang thongah kiveh.\n⦁ Cia Mung (Pyidawtha), Pekan Nanas Camp ah om in, a vai UN ah ki puaksak.\n⦁ Thang Kap Khai (Voklaak), Semenyih Camp ah om in a vai UN ah ki puaksak.\n⦁ Abdul Someo (Rakhai) Kajang thong ah om in avai UN ah ki puaksak.\n⦁ Dal Sian Mang (Anlangh), May 6 ni-in a kipan a omna Jinjang lockup ah a buaipih laitak.\n⦁ Dal Sian Khai (Anlangh), May 7 ni a kipan a omna Jinjang lockup ah a ki buaipih laitak.\n⦁ Kam Siam Piang (Tedim), May 5 ni a kipan a omna Jinjang lockup ah a ki buaipih laitak.\n⦁ Dal Suan (Anlangh), Dal Muan Sang (Tuikhiang), Suan Ngaih Thang (Tuikhiang) leh Khai Za Tuang te Kalana Jaya palik zumpan ki lakhia thei.\n⦁ Gin Za Khup (Tedim), 8 May a kipan a omna Jinjang lockup ah a ki buaipih laitak.\n⦁ Mangnu leh Pa Khup (Tedim), 2 May in Klang ah innkuanvai Counseling ki bawlpih.\n⦁ Nu Khan Cing (Tungzang), 4 May in GHKL zatopi ah ki paipih.\n⦁ Ning Ngaih Zen (Thalmual), 7 May in GHKL ah ki buaipih.\n⦁ Cing Za Dim (Thalmual), 8 May in Tungshin leh Pudu Specialist ah ki buaipih.\n⦁ Man Za Niang (Haupi), 8 May in Pudu Specialist ah ki buaipih.\nHihbang in atung a cina luna, kimat kihen atuak ih mipih Zomi te vanzawh nadingin hong panpih pen kuamadang hihetlo a, NANG nahi hi. ZAM Card nongbawl a, kumsim nong Renew tangtang hang ahi hi. ZAM tuni ciang adinzawh nading in NGO pan ahi zongin, kipawlna dangdangpan ahi zongin Sponsor ki neilo hi. ZAM Card hongbawlteng pen Sponsor hipah nahih manun, ZAM Card abawl Zomi khempeuh tungah lungdam kongko uh hi.\nTedim, Leitawhtan veng a teng Sezang khuami, Pu Thang Khan Mung leh Pi Ngul Luan Cing te tapa Pa Gin Khen Mang (Body No. 58705 / Lenggeng Camp) ii luanghawm pen 11/05/2015 Monday ni-in kivui thei ta ding hi. May 3 ni aa ih suahsakna om bangmah in Pa Mang pen 24/01/2013 ni-in Malaysia tung a, January 2014 in kiman in, 21.6.2014 ni in Lenggeng Camp na lut hi. sung panin damlohna tawh hong sih ciangin Thong cingte leh Kepong Genvai te tungtawn in kithei khia hi. Thong sung a si ahih mah bangin vaihawmna hamsa aa Kawlgam tanzung (embassy) te tawh zumvai sepkhawm hong suak ahih manin hun kisotto zel hi. Topa’ lam hon sakna tawh 11/05/2015 Monday, 1:30 pm hunin St. Joseph Biakinn, Sentul ah Pa Mang luanghawm tawh hunbawlna, Misa biakpiakna kinei ding a hunbawl khitciangin Sunggai Buloh hanmual ah kikha suak ding hi. Zomi ahi thei khempeuh in ki uap in dahpihna kilak ciat ni.\nLungdampihna Philip Khaipu\nPhilip Khaipu (Zozaang) pen 2008 kumin Malaysia hong tungin Myanmar Catholic Community of Malaysia (MCCM) ah Secretary hong sem a, a sawt lo in President semto pah hi. Tua khit ciangin Sia Francis Kham te tawh kipawl in Zomi Catholic Community in Malaysia (ZCCM) hong pankhia uh hi. Kawlgam kumpi in Zomi om kei hong cih laitak un Myanmar Embassy maiah Malaysia Zomi makaite tawh kithuah in lungphona nei uh hi. Tua zawh asawt lo in Zomi te kipumkhatna ding deihna tawh Malaysia Zomi Conference asam Zomi makai 8 lakah zong kihel hi. ZCD-LA ah zong President Pu Thomas Thang Lian Piang USA a len khit ciangin President hong semto hi. ZCD-LA ah President a sep sungin Zomi Women Conference zong khatvei makaih hi. Malaysia a om Zomi pawlpi lian tengah hangsan takin Zomi thu gen kawikawi in, mipi sim ding Zo Sunni Weekly zong thoh khia hi. A tunga mun tengah a sepkawm mah in Harvest sangah UNHCR nuaia Refugee sang om teng sit kawikawi in khasum zong UNHCR-EDU min tawh sangsia teng pia hi. Tua banahah Vice President a sepPasian geelsakna tawh May 4, 2015 ni-in Nashville, USA ah a innkuan un leng uh hi. Malaysia ah a om sungin Zomi makai ahi ZAM palaai teng tawh kithuhual takin mapang khawm den hi. Ih biak Pasian in thupha pia henla na ompih tawntung ta hen.\n⦁ Veng tuamtuam a om KK Super Mart saite a sem thei ding Zomi citak pasal/numei Malay or Mangpau atel honkhat kideih behlai hi. Nasep hun 8am-8pm. Sun nai 2 sung khawl. OT nai 2 sung omden in nai khat teh RM6.50. Kha khat RM1237.50 ngah ding. Omna leh an pialo. Na omna veng tawh kinai penpen ah septheih nading hong ki vaihawmpih ding. Omna piakna pen Kota Damansara & Klang ah mi 10 ta ki deih.\nTheihding : April 20 ni a interview te May 12 leh 13 ni zingsang nai 8am-6pm ciang nasepdan sinna (training) om ding hi.\nKK Super Mart alunglut te Tuesday & Friday ni sun nai 2pm in ZAM zumpi ah interview na om ding hi.\n⦁ Serdang Steamboat a sem ding mi 2 kideih. Khasum RM1000. Nasep hun 1pm-12am, kha khat ni 28 sung. Omna leh an pia.\n⦁ Seri Kembangan Serdang Coffee shop a sem ding mi 1 kideih. Khasum RM1000. Nasep hun 10am-12am, kha khat ni 28 sung. Omna leh an pia.\n⦁ Shah Alam Japan ansai a sem ding mi 3 kideih. Khasum RM900. Nasep hun 10am-12am, kha khat ni 28 sung. Omna leh an pia.\n⦁ Tuimang khua kipawlna in Thupuak ading RM50 hong piakhia ahih manin lungdam mahmah hi.\n⦁ Dim Do San (Sezang) Leitawhtan a teng Pa Gin Khen Mang (late) sanggampa in Thupuak a ding RM50 hong piakhia ahih manin ki lungdam mahmah hi.\n⦁ Khen Khua Tuan in RM100 leh Khup Sang Lian (Suangsang) in RM50 ZAM nasep zonsakna ah nasep theih manin lungdamkohna hong pia khia hi.\n⦁ Thang Kim Khai (Taaklam) in RM20, Nung Sian Khai (Zozaang) in RM20 leh Dal Suan Piang (Anlangh) in RM50 Thupuak ading hong piakhia ahih manin ki lungdam mahmah hi.\nPrevious: Atoul, Akhaat, Nukuul, Pakuul pansuah takna\nNext: Panglong Mualsuang ~ Translated by Francis Lamthang


url: =Myanmar State/ Region Hluttaw a Majority zat vai ~ J. Thang Lian Pau :: ZOMI DAILY\nMajority pen hluttaw amatt a lang sang tamzaw party (50%+) ten kumpi or cabinet (ministers) sep theihna genna hi.\nMyanmar union kumpiah majority kizang cih pen i thei ciat hi. 2010 general election ah USDP majority cing, 2015 general election ah NLD majority cing. Union assembly in President teel. Teelcin President in Majority cing party sung pan cabinet seh or kumpi seemsak.\nI telcian loh pen state or region ah majority kizang maw zang lo cih hi.\nMyanmar Constitution 2008 ah state cabinet (Chief Minister, Ministers) pen President in kilawm a sak teng seh ding cih hi.\nKei ngaihsutna ah democracy gam, mipi teel amatt-te vaihawmna ah majority zat loh phamawh in thei ing. President in state cabinet ah mi kilawm a sak teng guang ding cihah majorty ngah or amatt hau pen party sung pan a teel ding hi le kilawm ka sa hi.\nZomi pawlkhat muhnaah majority le amatt hauh tawh kisai lo, President in a ut pepeuh guang thei hi, ci uh hi.\nHih thu a kitelcian theih lohna bulpi khat pen 2010 general ekection ah USDP party in koi peuhah majority ngah khin a, 2015 general election ah NLD cih loh majority ngah party a om loh man hi. Rakhine le Shan state ah NLD sang amatt hauzaw party dang om a, Chin state ah NLD in seat tam a ngah pen hang majority cing lo hi; ahi zongin kiho lemna tawh NLD makaih kumpi ding ciat veve hi. Hih thum lo tengah NLD in majority ngah khin hi.\nHih buaina pen 2020 general election teh kitelcian pan bek ding cih um ing. Bang hang cih leh NLD tu zaha a hat ding ka lamet loh man hi.\nUnion kumpi seem party hilo party dang peuh koi state or region ah majority cing ong om teh a paidan tak kician pan ding cihna.\nHih muhna nam nih pen Zomite ading diak poimawh mahmah hi. Politics sai i cih pen kumpi panmun letnopna hi diak a, amatt bang zah takin i hau zong union kumpi seem party i hih kei leh kumpi panmun kingah ngei lo ding ahih leh i politics saidan i khel kul ding a, minam or regional party tawh kalsuan nawn loin, union kumpi seem dinga i lamet national party bekah i om kul tuak hi.\nZomi ten politics a saina ah hih majority kaana poimawhzaw omlo cih theih ahih teh a paizia ding tak i kancian kul ding hi. Tua ahih manin constitution tawh kisai i buaina or i telcian lohte pen Myanmar Constitutional Tribunal ah i dot ding pelmawh a, Naypyidaw or Yangon a om Zomite in ong vaan thei le hoih peuhmah ding hi.\nZomi ten a hun tun ma-a i telcian kholh tam lo, zekai khit ta teh khua i phawk, i khasiat pelh hun ta.\nThukhunpi 2008 zuiin President in state cabinet guang ding cih lai tak i buaina.\na/ President in cabinet seh pah hi loin mi kilawm nominate masa, tua pen state hluttaw thukimna kul, tua khit president in appointment bawl.\nb/President in thu kan masa loin a gal pan seh ziau lo ding. Majority cing party a omle tua sung pan mi kaikhawm masa ding. Majority sung pan hilo party dang khat mi CM in seh le tua pen mi kilawm hilo, phunna buaina tung ding.\nc/President nominee teng state hluttaw thukimna kul (nial loh ding?), a zenzenin majorty cing party te deih het loh khat ong nominee le kinialna piang ding.\nd/Amatt lakah minister post len ding mi kilawm a cin kei le amatt hilo misiam dang zong seh theih.\ne/Majority kizatnapi dang khat pen hluttaw tutkhop vaihawmna ah, a tamzaw deihna kimang\nf/Democracy gam president ciang pen mi lungsim picing hizaw hamtang a. A ut a nuamin mawk seh het lo ding.\nIndia a state cabinet teng zong President taangin Governor ten appoint hi, ahi zong majorty cing party or amatt hau pen party or majority cin nang seemkhawm party sung pan select a ngeina hi. J. Thang Lian Pau\nPrevious: Numei tungpan pasalte lamet lianpen ~ Job Cinpi\nNext: Tulai US$ leh Kawlgam Kyat kikal leh Zomi te ngaihsutding thu


url: =Singapore gamsung ah Malaysia gammi 2 Motorcycle tuahsia :: ZOMI DAILY\nposted on 28 July 2017 at 10:39 am Lomkholna: Malaysia, News, Sawltak, Singapore, World\nSingapore gamsung aom Seletar Expressway kici lamzikpi tungah Motorcycle atuangkhawm pasal nihin amai ah mawtaw akhawllai khat phukha in vandawn ah kilawnto valvalliang uhhi.\nNung Monday ni in atuahsia uh hi a, hih Accident apianlaitak agei aom mawtaw sungpan in Video Record kibawlkha ahih manin, tua Video Clip pen Social Media tungah ki thehzak hi.\nMotorcycle khattung ah atuangkhawm nih tepen Malaysian gammi kici a, kum 24 aphakhin Danny Raj Muniappan leh kum 21 aphakhin Trivikram kici hi. Changi Airport sungah nasep amankhit ciangin Motorcycle tawh aciahkhia uh ahihi.\nChangi Airport ah Certis Cisco Officers tuak hi uh a, nasep amankhit ciangin Singapore pan Malaysia zuandingin Woodlands Checkpoint apailaitak un atuahsia uh ahihi.\nVideo sungah mawtaw khatpen “Hazard Lights” kihongsa leh anung kongkhak kihongsa in lamgei khatah khawl hi. Tua mawtaw akhawl ahihlam theilo in Motorcycle tawh hathawl mahmah in aphukha uh hi a, vandawn ah kilawnto valvalliang in cikziat huai mahmah hi.\nLeilak atuksuk kikciangin agei ah mawtaw ataivalval te’n nawkkhalo bilbel in, anih un silo cihi. Asihloh hangin limliam mahmahtuak uh ahih manin Khoo Teck Puat Hospital ah kipuak uhhi.\nVideo: Two Malaysians seriously injured after crashing into stationary car in Singapore\nZato pan agenkhiatna ah si tampi luangkhia in, akhut akhe uhzong aguh tampitak kitangawp cihi. Hih atuahsia tegel pen lawmta aki itmahmah uh ci a, Motorcycle zong aleizawh kha 6 khawngbek hipan hi. Malaysia panin Singapore ah nisim in nasem in tua Motorcycle tuangkhawm in akilehden uh cihi.\nA nasepna uh Certis Cisco Company paninzong ahithei bangbang in huhding cih genkhia uh a, naseppih lawmlegual te’nzong zato ah vehin thapiakna nei uh cih kiza hi. Singapore gamsung ah nungdiak inzong Motorcycle Accident piangthei zelzel a, Motorcycle Accident apian ciangin Malaysian gammi te hipianden mawk hi. Midang te sangin Traffic Rule pen zuilo zawhamtang uh hileh kilawm hi. Sawltak #zomidaily\nPrevious: Myanmar, Irrawaddy Region sungah Bus nih kiphukha, mi 4 si, 13 liam\nNext: UN Card tawi khatin palik te RM10,000 golhguk piaksawm ahih manin kiman


url: =Colossaete 1 (Colossians 1)\nTungah Paul ii Laithak (Paul's Letter to the Colossians)\nPaul ii Colossian te tungah a laithak a kici bangma Asia Minor ngam Ephesus khua ii nisuana sangah a om Colossae khua pawlpi tungah a thaak ahi hi. Hi pawlpi sia Paul ii phu pawlpi hi ngawl hi, ahihang Paul ii et tu kilawm a sak ngamkuam sungah om a, Ephesus panin naseamte veu a pai sak, Asia ngamah Rome kumpite ii khuapi ahi hi. Colossae pawlpite sungah thuhil maan ngawl pawlkhat om hi ci in Paul in za a tua mite upna sia Pathian heakna tu le ngupna a cingin nga natu in mihingte in “Thaa lam ah a ukte le thunei te” biak kul tu hi ci uh hi. Tua tungsia ah, hi thuhilte in ngeina pawlkhat ahi, vunteap atna an neak lamsang le a dang ngeina te nasia tak zuina sungah ki aap kul tu hi ci uh hi.\nPaul in hi thuhilnate sia a maan Tapidawte zui tu thute taw leedo natu in a at ahi hi. Ama zo kikna thubulpi sia Jesu Christ in ngupna a cing takin pia thei a tua upna le zuina dangte in ama kung panin, lam hong pial sak thei zaw hi ci in a at ahi hi. Pathian in Jesu Christ tungtawn in leitung bitphua a, taciangin ama tungtawn mama in tua leitung ama mama ii kungah then kik hi. Tua zawkciangin Paul in, thu umte nuntakna sungah hi kihilna lianpite a kizakzia teng at hi.\nColossae pawlpite tungah Paul laithak a puak sak pa Tychicus sia Onesimus a kici Philemon tung ama taangin Paul ii laithak taw a aap kik silapa in tonpui ahi hunlam sia teptee tuak thu khat ahi hi.\nChrist pianzia le a septe 1:9-2:19\nChrist sungah nuntakna thak 2:20-4:6\n1Pathian deina taw Jesu Christ ii sawltak khat ahi Paul le ih suapuipa Timothy in–\n2Colossae khua ah a om Christ taw pumkhat ahi a thumaan suapuile Pathian mite tungah lai kong thaak uh hi.\nIh Pa Pathian in thuthiamna le thinnopna hong pia tahen.\n3No atu thu ka nget uh ciang ih Topa Jesu ii Pa ahi Pathian tungah lungdam ka ko tawntung uh hi. 4Banghangziam cile Jesu Christ na upna uh le Pathian mihingte theampo na itna uh ka za uh hi. 5Lungdamna Thupha a maan thuhilna no tungah hong theng masa a, tua ii hong piak lametna sia na za zo uh hi. Tua hang komin vantung ah no atu in hong kikoi sak na lametna uh sia ii tungah na upna le na itna uh, kingaa in om hi. 6Pathian ii thuthiamna in na zaak phit ni uh a, no tungah thupha hong puak in, no in a maan na heak tatak uh bangma in Lungdamna Thupha in, thupha puak a, leitung theampo ah zel hi. 7Pathian thuthiamna sia kote taangin Christ thumaan naseampa ka nasep pui Epaphras tung panin heakna na nga uh hi. *1:7 Col 4:12; Phm 23. 8Ama in Thaa ii hong piak itna na neina uh ko tungah hong son zo hi.\n9Tua ahikom note thu ka zaak pan kipan thu kong nget sak tawntung uh hi. Ama deina tel theina le a Thaa ii hong piak ciimna le heakna theampo taw note hong kidim sak natu in Pathian tungah ka ngen uh hi. 10Taciang Pathian heakna sungah khangto in nasep pha theampo Topa lungkim dong seam a, ama taw kiphu nuntakna na nei tu uh hi. 11Ama minthanna vaangletna in note hong thahat sakin a kiciangtan thei ngawl thinsauna le thin uaina sia lungpil tak a na zak thei natu thu kong nget sak uh hi. 12Khuavakna ngam sungah a mite ii lua tu uh ahi tel a lua tu a hong kilawm sak Pa tungah lungdam na ko tavun. 13Ama in khuazing vaangletna sung pan eite hong hun a, a it a Tapa ngamsung ah bit takin hong paipui hi. 14Ama hangin eite ih suakta a, mawna hong kimai sak zo hi. *:14 Eph 1:7.\nChrist ii Mihing A suana le A nasep\n15Christ sia mu thei ngawl Pathian ii pianzia muna ahi hi. Ama sia bitphua sa theampo sung pan Tapa upa bel ahi hi. 16Banghangziam cile vantung leitung na theampo, a kimu thei le a kimu maw nate thaa taw kisai vaangletna, tote, ukte le thuneite theampo sia ama tungtawn in Pathian in bitphua hi. Pathian in ama tungtawn in simlei le vantung theampo ama atu in bitphua hi. 17Christ sia tuate theampo om maa in om a, ama taw kikop in a omna mun tu tek ah om uh hi. 18Ama in a pumpi ahi pawlpi lutang hi a, ama in pumpi ii nuntakna naak ahi hi. Ama in Tapa upabel hi a, na theampo sungah ama bek a masa phitbel ahi natu in thina panin tho kik sak zo hi. *1:18 Eph 1:22-23. 19Banghangziam cile Pathian ii khensatna om bangin Tapa in Pathian ii zia theampo a nei hi. 20Tua ahikom Tapa tungtawnin Pathian in vantung simlei sia ama kung a thet kik thei natu in khensat hi. Thinglamte tungah a Tapa ii kipum piak, biakpiak thina tungtawnin Pathian in kilemna piang sak a, leitung vantung ah a om, na theampo ama kungah then kik siat hi. *1:20 Eph 2:16.\n21Hunkhat lai in note in Pathian taw na kikhuala uh a, ngitlo ngamtatna le ngitlo khua ngaisutna na nei uh manin a ngalte na hi uh hi. 22Ahihang tu in ama omna munah a thiangtho, a kidoituam, a sitbaang ngawlin hong thet thei natu in a Tapa pumpi thina hangin Pathian in a lawmte hong suak sak zo hi. 23A kho thu doppha tungah na thumaan tawntung vun a, lungdamna thupha na zak ciil uh lai a na nga uh lametna taw na kipeal nuam heak vun. Leitung mihing sim tungah a kihil hi Lungdamna Thupha hu in keima Paul sia naseam khat suak ka hi hi.\nPawlpi Naseam khat bang a Paul ii Nasepna\n24Tu in no atu ka thuak nate tungtaang ah ka lungdam hi, banghangziam cile a pumpi ahi pawlpi atu Christ ii thuak tu a om laite a khuangkhim natu in keima in chi le sa taw ka thuak ciangin a hu ka hi hi. 25Taciangin kei sia Pawlpi naseam tu in Pathian in hong vawt hi a, note phat natu in hi nasep lian sia sep tu in hong kipia hi. Tua nasep lian sia ama thu a cing takin than sak natu hi a, 26tua thu in hun bo sa sungah mihing nam theampo te sung pan a kiseal, tuciangin ama mite tungah a kilak thukuu ahi hi. 27Pathian deina ahi, a tuanngen thukuu sia a mite ii heak natu le mihing theampo atu ahi hi. Tua thukuu in bang ziam cile Christ in note sungah om a tua hu in note in Pathian vaangletna na lua tu uh hi. 28Tua ahikom Christ sia mihing khat sim tungah ka hil uh hi. Pathian omna munah mihing khat sim in Christ taw kikop in, a khanthin natu in ciimna theampo taw hil in a kidop natu thu ka pia uh hi. 29Hi nasep a kizaw thei natu in ka sungah na hong seam Christ ii nasia tak a tha hong piakna zangh in diangin ka kisaan hi.


url: =Zomi Cup 2014 Final suihnading amun kikhel\nZomi Cup 2014 Final suihnading amun (Stadium) kikhel\nZingciang (11 February 2014) Zomi Cup Final suihnading in aki gelsa ahi MPSJ Stadium Mini Subang pen mipi buaina omkhaleh kepcing nading (Control) nading amun lemlo ahih manin, Shah Alam aom Stadium khatah Final suihzawkding in Committee in Emergency Meeting tawh kikhensat hi.\nZomi Cup 2014 Final suihnading amun\nTuni (10 February 2014) ni inzong Semi Final kisuihna ah tukpeng suih a en mipi te sungpan buaina omman ahih manin, RELA te leh Police tetawh ahunlap in ki kemcingman (Control) man a, bangmah buaina omkik nawnlo in, Semi Final nuamtak in ki zothei hi.\nZomi Cup 2014 Final pen Stadium ah aki mawlding ahih hangin lutman ki laloding hi. Ahi zongin zingciang Zomi Cup Final suihna Stadium sungah alutding peuhmah zukhamsa, zukamnamsa peuhmah ki lutsaklo ding hi. Stadium sungpan inzong zukhamsa, zukamnamsa akitheihleh akitheih hunhun in ki hawlkhia dinghi.\nZomi Cup 2014 Committee


url: =Russia in Arctic ah Nuclear Icebreaker bawlkik ~ TK Lian :: ZOMI DAILY\nposted on 1 February 2017 at 6:30 pm Lomkholna: News, Russia, Thangkhanlian, World\nFeb. 1, 2017: Russia in Arctic ah nuclear icebreaker Lenin kici a lak khiat khit kum 30 khit nungin Arctic ah nuclear icebreakers bawl thak hi. Arctic kiim pen Canada, US, Norway leh tu nai diakin China in galvan lamsang a kidemna mun ahi hi. Russia in Arctic ah nuclear icebreaker a bawl pen 1991 in Soviet gam tampi in a kikhen khit nung adingin galvan a lam kikna nasia pen hi lai a, Soviet gam keek ma-in galvan lamsang ah a hatna uh a lam kikna ding un a bawl uh hi ci ci-in uliante, military analysts leh government document review ten ci uh hi.\nArctic kiim pen Saudi Arabia gam sangin hydrocarbons kizang nai lo (reserved) a tam zawkna mun hi a, tua hangin Russia in hih mun ah galkap thahatna ding nasia takin lam kik ding hanciam hi. Tua dingin President Vladimir Putin in Russia in a nusiat sa gal vilna mun, huih lak panin galvilna mun leh radar phual bawl phatna dingin thupia hi. Arctic kiim pen a leitang golna million square mile ahi hi.\nRussia in Arctic ah nuclear icebreakers thum lam kik sawm a, a lam kikte pen leitung adingin nuclear icebreaker gol pen ahi hi. Arctic kiim ah ice breaker 40 kiim om a, tuate lak panin guk bek nuclear tawh kithuah hi. Arctic kiim-ah nuclear breaker teembaw nei om lo a, nuclear ice breaker pen galkapte leh nautangte zat teembaw in kizang hi.\nRussiate’ Northern Fleet kici pen Kola Bay vuk tui kianga om Murmansk pansan hi a, amasa pen dingin nuclear icebreaker leh ice capabe corvettes (vuk khal thuak zo galdona teembaw dalna ding) kici leh cruise missile tawh kithuah in kibawl ding hi. Russia in Arctic ah nuclear icebreaker a bawl manin US zong na patau pah a, kha guk sung om dingin US Marines 300 kiim tu kha-in Norway gam ah sawl pah hi. Hih pen US in Galpi Nihna khit nungin Norway ah galkap tam a sawlna pen hi lai hi.\nRussia in 2014 in Ukraine panin Crimea laksak hi (a man takin Crimea ten referendum vote khia in a tamzaw deihna tawh Russia a beel ahi hi) ci-in North Atlantic Treaty Organization (NATO) in ngawh pongin tua khit nung NATO member gam gukin 2015 panin Russia kiim-ah galdo ding dan sinna na nei uh hi.\nSource: Reuters/ Thang Khan Lian\nPrevious: UN Youth Forum 2030 kamkupna tomkim ~ Bob Tuangpi\nNext: Israel in a uk khumna West Bank a teennading inn 3000 lamsawm ~ TK Lian


url: =District leh State vai ~ Pu Thangboi :: ZOMI DAILY\nposted on 16 October 2018 at 7:54 pm Lomkholna: News, Politics, Thangboi, Zomi\n“District zong ngah nailo a, State tumh (Sakhi manlo ngaltang tumh tawh kibang lel lo ding ih hiam)” aci pawlkhat om hi.\nKawlgam nainganzi athei hetlote’ thugen ahi hi.\nDistrict pen 2008 thukhun nuai pan a sawk ding hi a, State pen 2008 thukhun pualam pan a sawk ding ahi hi.\nGenbeh lai ni\nDistrict bek hilo a Self-administered Zone (SAZ) nangawn 2008 thukhun nuai pan a sawk theih ngah theih ahi hi. Tuate asawk dingte pen 2008 thukhun tawh kituak a kiphuan kipawlnate in asawk ding uh ahi hi.\nState thak leuleu pen party min tawh nget theih hilo hi.\nGam khat peuh in akisapna zui in state thak abehlap ngeina hilel hi. Kawlgam ah zong 1948 suahtakna ngah lai in khat vei, 1974 thukhun zui in khat vei, 2008 thukhun zui in khat vei cih bang in State/Division/SAG te aki behlap toto ahi hi.\n2008 thukhun zui a SAG angahte zong 1993 pan 2007 kum dong National Convention (အမ်ဳိးသားညီလာခံ) ah ana kihelte ahi hi. Tuihual ana zuite’n angah uh ahi hi. Ei zong tulaitak a tuihual ih zuih kei leh mailam ah ih kisik thapaai lel ding hi.\nTulaitak a aomsa state te tawh kicing nailo a, peello behlap loh phamawh lai ahih ciang in tua behlap dingte akibehlap ni ciang in Zomi te’n zong State khat deih ih hih man a tua ding a ki thawi khol ih hi hi. DC ngah leh ngahloh tawh kisai hetlo hi. State ngah zawhlohna ding thu omlo hi. Ahi zong in 2008 thukhun pualam pan in deihna angen thei ding pen thautawi kipawlna bek om ahih lam phawk huai hi.\nThautawi kipawlnate lak ah “Naypyitaw buluh ding, kawlteng gomang ding” aci khat zong omlo hi. Mihai thautawi kipawlna leitung ah omlo hi.\nKachin leh Karen te bang in na tawilo uh hi leh agam vua’ vanmanpha teng abei sawt mahmah ta ding hi. Atawi man vua tampi kemzo lai uh hi.\nPrevious: Leitung ah Doctorate nam 4 om\nNext: United Nations (UN) ah Conference kahding sapna


url: =GC 22: Hilhkholhnate Tungta - Zomi Adventist Innkuan\n1844 kum tuuklai a Topa hong pai ding lam etna masa hun in hong khen’toh khit ciangin a hong\npai ding lamen mite khalau in tawlkhat sung telmun meel neiloin om uh hi.\nLeitung mite in amaute lamkhial taktak uha a nangh keei uh hi, ci-in a ngaihsut\nuh hangin, a siksan uh din’mun pen Pasian kammal pan vive mah ahi hi. Tampi mah in Laisiangtho zon’khiat beh uha, amau upna sittel phapha in hilhkhiolhna thu theih beh nadingin a simsim uh hi. Amau siksan Laisiangtho munte lah kitel mahmah in tua bang ding mah in a mu uh hi. Ki-hiilnate in lah Khrist hong pai ding naita hi, ci-in laklak hi. Topa thupha piak tuam-nate, mawh neite ki khelna, Khristian sunga kha lam puah phatnate in vantung pan a thupuak mah ahihna lak hi. Thu um mite in a cihmawhna uh a muh zawh loh uh ciangin Pasian in amau phuutsa thute mahah makaih kik hi, ci-in a thei uh hi.\nNihveina hong pai nading hun hi ci-a asehna pen uh hilhkholhna in amaute kiciat nai lohna hilhna hi a, lungduai takin na ngak peuh le uh tu-a a telmuh theih nai loh uh khua mial pen hong vak hun om ding ci in a ki hansuah uh hi. Tua hilhkholhnate lakpan Hab. 2:1-4 ah, “Ka khua daakna tausang tung ah kah in, Topa in kei tungah bang hong gen dinga ka lungkim lohna teng bang hong ci dawn’ hiam, cih ka ngak ding hi. Tua ciangin Topa in lhih bangin hong dawng a, “Nang ka hong muhsak thu khempeuh, a sim nop mah mah dingin tungman peek tungah gelh in. Hih thu a tun’na ding hun hi pah nai lo ahih manin, lai-in ciamteh in. Ahizong in hong tung baih ta ding a, kong lah khempeuh aman in hong tung ding hi. A tung hak tawh aki bang kha ahi zong in ngak keikai in. Ka seh hun acin’ ciangin hong tung takpi dinga, hong zekai lua nawn lo ding hi. Agilo mite suakta lo ding a, thuman mite ahih leh Pasian tungah a cihtak manun nungta ding hi” ci hi.\nKum 1842 kum kipat lam pan hih hilhkholhna pen “Nang ka hong muhsak thu khemeuh, asim nop mahmah dingin tungman peek tungah gelh in,” cih pen Charles Fitch in Daniel leh Mangmuhnabu a hilhkholhnate, laidal gol tungah Chart tawh a khiatna ki mu dingin abawlsa ahi hi. Tua Chartte hawmkeekna pen hih hilhkholhna a tun’na ahi hi ci-in a mu uh hi. Amaute lakah hih “Hih thu atun’na ding hun hi pah nailo” acih hun zong a tung kim veve ding mah ahihna tua hilhkholhna mah in genkhawm lai ahih lam a phawk kha nailo uh a na hi zaw hi. A cihmawh khit uh ciangin hih Laisiangtho mun hong mu pha kik saan uh hi. Tua zong a maan ahihna teci khat mah hi sawnsawn zaw lai hi. “Mangmuhna in hun teelsa khat nei a, tua hun a bei dek peet mah ciangin hong ging khia ding hi. Zuau lo ding hi. Hong zekaai phot ta leh ngak lai in. Hong tung takpi dinga, hong zekaai kik kik nawn lo ding hi….Mi dik mi in a upna tawh a nungta ding hi” ci hi.\nEzekiel hilhkholhna pawlkhat zong thu um mite ki hehneemna leh tha laakna a suak hi. “Topa in kei tungah thu hong gen a, Ezekiel aw, bang hang in ‘Hun beibei a, genkholhnate a tung omlo hi,’ cih paunak pen Israel mite lakah zat belin kinei ahi hiam? Tua ahih ciangin Topa Pasian ahi keimah in tua tawh kisai-in ka thugenna amaute kiangah gen hi. Hih paunak ka beisak ta ding a, Israel mite in gen in anei nawn kei ding uh hi.” “Amau Israel innkuante in ka thupiak ama mangmuhna sauvei pek ciangin hong tung phing dinga, tua hilhkholhna gamla lai hi, ci uh hi. Tua ahih ciangin amaute hilh in la, (393) Topa a hi kei mah in amuate tungah thu ka gen dinga, ka gen bangin tung takpi ding hi. Tu-in zekai nawnlo ding hi”, Ezek. 12:21-25:27, 28.\nTua banga thu om a muh uh ciangin Amah in a kipat pan atawp donga mu suak hi. Tu-a dongtuah ding zong mukhol zo ahih ciangin hong hansuah pah hi ci-in mu uha, thalawp kik thei uh hi. Hih bangin Laisiangtho hansuah kholhna omlo hi leh lungduai taka ngak lailai ding ahihna, Pasian thumaan muanga let tentan ding pen khahsuah in tua ze-etna hunsungin ki puuk kha ding uh hi.\nJesu Lam-en pawlte in Matthai 25 sunga nungak sawm thugentehnate tun’na zong ahi hi. Ama hong paikik nading leh leitung bei nading limlahnate tawh kisai-in Matt. 24 sungah nungzuite dotna a dawn’kikna ah, leitung thu leh pawlpi thute tawh kisaina lian pipi piang dingte Khrist in a baanbaan in gensuk hi. Hong pai masak pan a hong paikik kikal dong, Jerusalem kisiat ding thu, Lawki Rome leh Papal Romete khut nuai-a bawlsiatnate, ni leh kha mialnate, aksi kiatna khawngte a gen hi. Tua teng khit ciangin A Kumpigam tawh hong pai cianga a Amah a lamente laka mi pawl nih om ziate zong a gen suk hi. A lian 25 sungah, “Tua ciangin vantung gamin nungak 10te tawh ki bang hi” ci suk leuleu hi. Ni nunung ni cianga pawlpi nuntakzia ding kawksukna ahi hi. A lian 24 bei lam-a ki gen bang hi ding uh hi. Hih thu gentehna in ni suahnalam gamte ki teen’na ngeina khat tawh lim khat a lak hi.\n“Tua ciangin vantung gam in zipipa dawn dingin, ameivak tawi kawma paikhia nungak sawm tawh ki bang hi. Tua nungak lakah nga pil uh hi, nga pillo uh hi. A pillo nungakte in meivak atawi uh hangin namgimtui a pua kei uh hi.A pilte a hih uh leh, meivak leh thawl sungah namgimtui a tawi khawm uh hi.Zipipa a tun’ma kikalin tua nungakte a vek pi un lusu-in a ihmu uh hi.Zankim laitakin,’En un, zipipa hong pai zo hi. Dawn dingin hong paikhia un,’” ci hi.\nKhrist hong pai nading tangkona ah vantung mi khatna tangkona pan a ki theisa thu ahi Zipipa bel khat vei teitei a hong pai ding ahi hi. Nungakte kuan khiatna pen Jesu hong pai baih ding ci a tangkona hanga kipuah phatna ahi hi. (394) Hih thu gentehnaah Matt. 24 a mah bangin pawl nih om zia hong lak hi. A vekun a meivak uh ahi Laisiangtho la tek uh hi. Tua meivak taang zangh in zineipa dawn ding in kuankhia uh hi. “A pillote in meivak aken uh hangin namgimtui apua kei uh hi.” “A pilte in ahih leh, meivak leh thawl sungah namgimtui a tawi khawm uh hi. A nihna pawlte in a thatho sak Pasian hehpihna khuavaak a lak Kha Siangtho ngah uh hi. Tua in khe ading meivak hia, lampi a vaak sak Pasian thu ahi hi. Pasian kihta in Laisiangtho sim uha, thumaante thei uh hi. Lungsim leh nuntak siantho nading nakpi in zong uh hi. Hihte in a mimal nuntakna uh ah Pasian leh A thumaan muan’na a nei uh hi. Tua in alametpa uh hong zekai man leh tua hanga a cihmawhna uh thuakzo sak hi. A dangte in “meivak kengin namgimtui kenglo uh hi. Tuate pen mi’n zui tah ci-a a zui lelte ahi uh hi. A ki tangko thu in amaute patau sak sam hi. Ahih hangin a sanggamte upna teng bek ah kingam uh ahih manin mihon lawp hen-han na lak-a mei a kuang pak bang bek ahi uh hi. Amaute lungsim sungah thumaan theih tel taktakna leh thupha hehpihna in nasemlo hi. Tuate in zong thaman ngah dingin ki lamen uha, Topa dawn dingin hong dingkhia sam uh hi. Ahangin, Zipipa’ zekai mana cihmawhna nawkzo dingin kiging lo uh hi. Tua ahih manin sittelna hong tun’ ciangin a upna uh puuk in, ameivak uh a mit hi.\n“Zipipa hong zekai sungin amaute ihmut suak-in a na ihmu cip man uh hi. “Tua zipipa zekaina in Topa a hong pai ding lamet ni-a hong pailoh manin a cih mawhna uh leh a uaikaai a batna pen genna ahi hi. Kiciatna omlo tua hun sung tengin a tungtham bek leh lunghiang nei-a a lawpte hoigawp pah uha, a tawlnga ding in hanciam zaw pah lel mai uh hi. Ahih hangin a mimal a Laisianagtho theihna tawh upnakip a neite ahih leh suangpi siksan bang uha, lungkiatna tuihualpi in hong nawk hangin a nawk khia zo kei hi. “Tua nungakte avekpi un lusu-in a ihmu uh hi”, pawlkhat in awlmawh neiloin upna nusia uh hi. A dangte in ahih leh a ki tel zaw khuavaak a ki piak dong a ngak tentan uh hi. Tuate nangawn in sittelna zan hun sungin a lawpna uh leh a ki aapna uh tawm na khahsuah man lai uh hi. Lunghiang pipi tawh atung tham bek a zawt-te in a lawmte uh’ upna tunga ki ngap lel bek tawh kip zo (395) nawnlo uh hi. Kip ding leh puuk ding pen mimal khensat ding ahi hi.\nHih hun laitakin a ki uangsak pong mawk pawlkhat hong om leu zel hi. Tangkona a ki um sak phadiak pawlkhat in a khial theilo Pasian thumaan pen nial in Kha Siangtho makaihna banga zui dingin ki gen uh hi. Amau lungsim phuut up mawh mawk tawh lawpna, leh mit-kha a bulh tawm mawkte tawh gam taang uh hi. Pawl khatte leuleu in a hanciamna vang lak uh ah thu langneihsa in mittaw sialkhau let in amau cih bang a thukim pihlote pum mawh sak uh hi. Thumaan a ki sim mawh theih nadinga na seem uh suak ahih manin, tua bangte pen Jesu alam-en buppi adingin deih huai lo hi.\nSatan in tua bangte zangh in Pasian nasepna langdo in susia hi. Tua Jeus alam-ente tangkona hangin mihonpi lawp mahmah uha, mawhnei mi tultampi ki kheel uh hi. Mi muanhuai tampi in hong zekai sung nangawn in thumaan tangkona nasepna ah amau mah kipia in sem uh hi. Gilo mangpa in ama mite taan zel ahih manin Pasian nasepna a nawngkai sak zawh nadingin, thu um ing a ci mi pawlkhat khem a, a uang lam in kalsuan sak leh bung leuleu hi. Tua ciangin khutzatpa in up khialhna sunteng ciamteh ciauciau hi. Mi khialhna, mi ginat loh khakna teng, hih dinga ki lawmlo ahih kha pepeuh mankhia in mi’ theih dingin pulak khia hi. Tua bangin Jesu a Lam-ente leh a upna uh mi’ mai ah a dai sak hi. Jesu Hong paikikna a um-a ki gen, a lungsim Satan uk cip sa a hi mite a tam tektek ciangin thu umte’ sawltakte hi, ci-in a lawp sak nading nasep ah a dau pai semsem hi\nSatan pen “ih ute ih naute , Pasian mah ah sun tawh zan tawh amawh sak ”pa ahi hi. Ama lungsim mite mop-a, Topa nungzuite’ khialhnate a pang sak gige hi. A hoih lohna teng bek uh kip takin a ciapteh sak hi. A thupha bawlnate uh lah pulaak khiat sak ngeilo hi. Topa mai ah Pasian tate hong ki laak uh ciangin amau lak ah Satan zong hong pai zel hi. Kipuahphat na khempeuh ah a siangtholo, lungsim ki khaikimlo mite ava hel den hi. Tua (396)mite in thumaan pawlkhat a pom sak phot hi. Tua khit ciangin tuate zangh in mi ginalote khem uh hi. Tua ahih manin Pasian tate tawh biakna pia khawm in Topa sabuai a um khawm Khristian hoih taktak kici pah thei tuanlo hi. Satan zong tua bang hun thupi mahmahte keek mah ah aki hel zel hi. A khutzat theih ding sawltakte mel tawh hong om zel hi.\nVantung khuapi manawh-a Pasian mite’ kalsuanna leitang khempeuh Gilo mangpain letmat nateh zel hi. Pawlpi khang tangthu khempeuh ah enkik le hang kipuahphatna khat peuh a om nak leh, a lehdo omlo-in, awng thawl taka nasepna om ngei peuh mah lo hi. Paul khang lai in zong tua bang mah a tuak hi. Sawltakte in koi mah peuh ah pawlpi a phuh nak uh leh upna ka nei hi ci-a a ki saang mi lakpan in thunial, buaina bawl, nasepna adingin sa lamkhak pawlkhat om zel hi. Ki thusim ciat hi ta peuh leh mipi in thumaan itna a bei sakzo hel dingin na seem pah uh hi. Luther in zong tua bang mite’ buaisakna a phu kha hi. Thu um pha diak-a ki gen mi pawlkhat in Pasian in amau tungah thu pia-a, tua bangin ka ding uh hi ci-in Laisiangtho sanga tung nung zaw-in ki gen zel uh hi. Upna leh thuakna a kicing nailo mi tampi in amah leh amah kicing gawp kisa-a a om lai takin a ki neihtawm siathak pawlkhatte’ lamkhialh pihna tawh thu thakte gen nuam in, Satan in Luther phuhthak Pasian nasepnate susia dingin sawltak a sem sak zel hi. Wesleyte khawng mah in zong ama huzaap tawh leitung in thupha saanga ama huzaap mah tawh thu upna ngah uh hi na ven, Satan na thanuam zaw kaan zela, a kal suanna khempeuh ah a hanciam khengvaal peuh, a ki leek kimlo, a ki siangsak lote a cialcial in Satan in a seem sak kawikawi hi.\nWilliam Miller in tua banga a ki uangsakte khah khong hetlo hi. Luther mah bangin khaa khempeuh Pasian kammal tawh sittel pahpah ding hi, ci hi. Miller in “Dawi in tu hun in mihingte lungsim ah a vaang guang thei mahmah hi. Tua bang ahih leh bang ci theih thei ding ih hi hiam? cih Laisiangtho in a dawnna ah: “Amaute gah-in na thei thei ding uh hi”..Leitung ah khaa tampi pusuak khin a, tua khaate sittel ding hong ki sawl (397) hi. Pilvaang taka thumaan zui dingin hong huh kei nak leh, tua khaate in Khrist Khaa hilo ding hi. Hih gamtatsia ah Satan in na naak sep mahmah hi cih ka mutel semsem hi….Eite lak ah a siangtho sinsen-a ki gen tampi mah in mihing thuciin lellelte mah a zui oma, tua banga ki gen selote zah mah in thumaan a thei nailote a hi zaw uh hi.” – Bliss, “Memoirs of Wm. Miller,” pp. 236, 237, 282.\nLamkhial khaa in thumaan pan hong pialkhiat pih dinga, Pasian Khaa in thumaan ah hong lut pih ding hi. Lampial mi khat in Thumaan ka nei hi, ci nuam veve kha ding hi. Tua ahih leh, tua bang mite bang ci theihin bang ih cih ding hiam? Kha Siangtho in Laisiangtho tawh ki lehbulh ngeilo hi ci-in ih dawng hi. Mi khat peuh in amah leh amah Pasian thu tawh ki sittel hen. A ki pelhna a om kei leh thumaan ka nei mah hi ci pan hen. Pasian thukham leh Laisiangtho tawh kituakin a lungsim a pai kei leh tua mi ki dawm ta hen. Satan’ thaang ah awk kha ding hi.” –“ The Advent Herald and Sings of the Times Reporter,” Vol. 8, No. 23 (Jan. 15, 1845). Lungsim pianthakna in mitzaamsa-a biangah khitui luangin, paukhia theilo zah-a aw bing lianga omte, leh Khristian laka gamlum heethaatnate sangin thu a but zawkna ka tel hi.” – Bliss, Memoirs of Wm. Miller,” pp. 236,237, 283.\nPuahphatna hun lai in uangtatna a lang pan’te a uangtat zaw bangin agaalte-in mawh sak uh hi. Tua lim mah zui in Advent Move-ment laite-in zong lang pangpa in na hong sem hi. A uanglua-a a ki umsak pha deuhte khialhna teng a hilo lamlam-a genna leh a khengval-a a dawksakna tawh zong lungkim zo nailoin, thumaan a suun beeklo zuau thu tawh lawtlawt lai uh hi. Tua bang mite in ma nialna leh muhdah lungsim tawh a gamta uh ahi hi. Kong biangah Khrist omta hi cih thu in a lung muanna uh sia sak hi. Mite in hih thu maan khamah ding hi, ci-in a um tak ngam kei uh hi. Tua in Jesu alam-en mi suah nading leh upna guite pom ding daalna in nei zaw sak hiau mawk hi.\nPaulte Lutherte hun lai-a pawlpi sunga a uang lua leh mi kheemthei pawl a om man- a amau gel nasep mawh sak tham a cin’loh bang mah-in Adventistte laka (398) a uang lua tawmno khat a om man-in hih nasep ah Pasian ki hello hi, cihtheih pah nading om tuanlo hi. Satan nungta lai-a, nakpi in naseem in hong vilvil mai hi, cih akidawk na dingin, mite thokhia sak unla ki sikkik in ki puah pha sak un, Jesu sunga thumaan omte Laisiangtho sung pan in zongkhia sak unla, Pasian tungah a pum a tangh un ki-aap sak un. A hangin, ahi thei mun khempeuh ah Satanin zuau khemna tawh ama vangliatna zangh dinga, a puuk vantung mite ki huh sak lai ding hi.\nNihvei hong pai nading tangkona pen uatluatna peuh leh pawlkhenna peuh hi zenzenlo hi. 1844 khua khal laitakin Jesu hong pai ding a lam-ente in dinmun kician loin hong om uh hangin, tua sung maha, Vantung mi khatna tangkona leh zankim kikona in a uang lua teng leh ki pawlkhenna bei sak hi. Hih nasepna-a ki hel khempeuh kilem uha, khat leh khat a lungsimte uh ki-itna tawh ki dim hi. Sawtlo-a a muh ding uh a lamet uh Jesu a itna mah bangun ki-it uh hi. A upna uh leh a lametna uh ki bang hi. Tua thu in mihing hih zawhlohna ciangah laamto in Satan hong nawk nadingte nang huan uh hi.\n“Zipipa hong zekai sungin amaute na ihmu man ciat uh hi. Zan kim ciangin hong ki tangko a, ‘Ngai un Zipipa hong tung zo hi. Amah dawn dingin hong pai khia un’ hong ki ci hi. Tua ciangin tua nu ngak te khempeuh zong hong tho khia in a meivak ciat uh hong bawl uh hi.” Matt. 25:5-7. Kum 1844 khua khal sung, ni 2300 beina hi ding cih a up ma sak uh leh tua kum sung mah-a a hun a khiin toh uh phalbi kipat dong kikal sungin Laisiangtho kammal, “Ngai un, Zipipa hong tung ta hi” a cih tangkona a om hi.\nHih nasepna hong dinkhiat theihna in, Jerusalem puah kik nading thu (decree) Artaxerxes in B.C. 457 kum phalbi-mongin piakhia hi. Kumsimzia ngeina omsa zui-in, kum 2300 ki patkum-in seh uh hi. Tua BC 457 kum phalbi mong pana pat a kisimtoh ciangin, kum 2300 cin’na pen A.D. 1844 ah hong tungto hi.\n(399) Laisiangtho Lui-a limlahna a hi, “Biakbuk siansuahna” thu ki kum pha uh hi. A lim in a kawkkholh nate a tangtun’na a om kul hi, cih phawk uh hi. Tua thu in a kawk kholh na pen Khrist hong pai masak tung tangin tungkhin h,i cih zong teltakin ki mu hi.\nPaisan pawi tuuno kigo pen Khrist sihna lim ahi hi. Paul in, “Khris ahi eite’ Paisan tuno akigo zo hi” ci hi. 1 Cor. 5:7. Paisan pawi hunin Topa mai-a kivei gahmasa Anpal buhphal pen Khrist thawhkikna limciin kholhna ahi hi. Paul in Topa leh Ama mite thawhkikna a genna ah, “Khrist in gah masa bel ahi hi. Tua nung ciangin Khrist hong pai ciangin ama mite in thawhkikna angah ding uh hi.” ci hi. 1 Kor. 15:23,24. An laakhun tatak ma-a a min anpal buhphal a kivei pen bangin, anunciangin Pasian buhsaal sungah khol dinga a hong thokhia ding tatkhiatte anlaak bangin a ki laak theih nadingin Khrist pen gahma anpal ahi hi.\nHih limlahnate pen tung kim khin a, a nate bek tung hi loin a hun zong cing khin ta hi. Kum 1500 sung bang Jewste’ kha masa ni 14 ni atun sialin paisan tuuno ki go den hi. Khrist mahmah in zong Ama sihna limlahna a hi tua paisan pawi pen A nungzuite tawh na ne uh hi. Tua pen “Leitung mawhna a pua khia Pasian Tuuno” lim ahi hi. Tua nitak zan mah in migilote-in Singlamteh-a thahlup dingin Amah lapah uh hi. Buhphal-vei limla ahi ih Topa in nithum ciangin tho kika, “Misite lak-a gah masa (an pal)” hong suak hi. Midikte thawhkik nading lim lak khol zong ahi hi. “A sia-pumpi” ki khela, “minthang pumpi bangin ki bawl” cihna zong a lak ahi hi. Filipi 3:21.\nTua mah bangin a limciing pen in nihvei hong paina ding zong a limcin’na zia leh a hun sehna maan in atun’ kul ding hi. Mosi hun nasepna ah Biak inn puah siangna, siansuahna, ni pen Jewste kha 7na, a ni 10 ni ahi hi. Siampi lianpa in Israel mite ading pumkhat suahna bawlin, a mawhna uh Biakbuk pan siansuah khia hi. Hong pusuah ciangin mipite thupha a pia hi. Tua ahih ciangin eite Siampi lian bel Khrist in (400) mawhna leh mawh nei teng susia in leitung ahong siansuah ta dinga, Ama miteng sih theih nawnlohna hong pia ta ding hi, ci-in ki um hi. Kha 7na ni 10 ni, Biakbuk siansuahna ni pen A.D. 1844 kum in October 22 ni tawh ki tuak hi. Tua ni pen Topa hong pai ni ding hi ci-in na seh uh hi. Sittel phapha uha, ni 2300 hilhkholhna beina pen tua kum phalbi mong laitak tawh kituak a hih manin nial theih nading omlo hi.\nMatthai 25 sunga thugentehna in Zipipa hong tun’ ciangin ihmusa-a ngak acihte hun ding a hong suak to ta hi. Hih pen a lim lahnate pan hi ta leh, hilhkholhna pan hi ta leh ki tuak in ki lem linlian hi. Amaute lungtu ma mah in thumaan takin sem uha, “Zan kim tangkona” zong thu um mi tultampi in tangko uh hi.\nTuihual bangin tua thu luangin lei maitang teng a tuum hi. Khuapi khat pan khat, khua neu khat pan khat, gam tuam a gamlapi pi dong zela, Pasian ngak a om mi khempeuh a khan’lawh dongun ki tangko hi. Hih tangkona ah ki uatsak luatna, thu tuam neihnate beisiang hi. Nisuak salha tui mang vukte bangin uangtatna teng bei mang hi. Thu um mite in a uplahnate uh, a buainate uh beikhia in lametna leh haan’na tawh a lungtangte uh ki dim hi. Nasepna ah a uanglua se, mihing liinglawng sakte peuh om nawnloin, Pasian Kha leh Laisiangthothu tawh a ki uklo peuh mah a beisiang hi. Tua hun laitak pen Pasian kamsangte in mawhkawkna thu a hilh ciangin Israel mi honpi ki sikkik uha, Toppa kiang azuat uh bang ahi hi. A khang khanga Pasian nasepna a ki ciamteh zelte khat a suak hi. Lungsim khat lawp in nuam lua mahmah napi, lungsim tawng zong khia in mawhnate pulaak in, leitungte nusia in, hi hiaihuai keei zen hi. Topa mu hel ding cih lungtang tawh lungsim pen kigawi keei ta hi. Thu ngetna bek tawh hunte zangh in, siit nei loin Pasian kiang ah ki pum aap uh hi. (401) Tua nasep a ki sepzia Miller genna ah, “Lungdamnathu gen luat ding om vetlo hi. Mai lam-a piang ding thu bebek ki mitsuan lua-a, van leh leipi in gen zawhloh minthan’na tawh lungdam ding cih bebek in lungsim la khin hi. Awng khia nuam sam napi van pan-a hong ki awng ding pen ki ngak hi. Lasate zong khawl phot uha,…van pana vantung mite hong sak ding la a huh dingin ki ngak phot hi. Lungsim ki tukalh om loin avekpi in lungsim pumkhat in ki om hi” ci hi. – Bliss,\n“Memoirs of Wm. Miller,” pp. 270, 271.\nTua nasepna-a kihel dang khat genna ah, “Mun khempeuh-a mite in van sangna-a Pasian mai ah ki niamkhiat in lungsim tawng nung khelkhia in ki aap zelzul uh hi. Hih leitung nate hong deih nawnlo sak pha mahmah hi. Ki elna ki muhdahnate siaksiang hi. Khialhnate ki pulaak in Pasian mai ah ki maisak hi. Lungsim ki tamkham in ki sikkik mahmah na tawh hong maisaka, a hong saan’ nading ki ngen ziazua hi. Ei leh ei ki niamkoih in, kuun in ih teci pan’ ngei nai peuh mah loh zah in lungsim niam hong guan hi. Pasian in Joel tunga a sawl, Pasian nilian ni hong tung ding hi, puan balkeek loin lungtang balkeek sak un, Topa lam ah ki hei in an ngawl in kap un la dah un, a cih bang linlian hong tung hi. Pasian in Zechariah tunga a genna ah: Ama mite tung ah hepihna Kha, thumna ngetna ki buak a amaute in teipi tawh a dawt-pa uh en in, thuumna lianpi lei maitang ah ki dim hi,…Topa a na lamen mite in Topa mai ah a ki gawtbawl uh hi,” ci hi –\nBliss, in the Advent Shield and Review, Vol. 1, p. 271, (Jan. 1845).\nSawltakte khanga ki pan biakna nasepna hun lian tuamtuamte ah hih 1844 phalbi mong laitakate sangin mihing ginat lohna phawktel a Satan ukna pan a suahtaak zawkna khatvei beek om ngei nailo hi. Tu nangawn in, kum tampi a kheng suk khin napi, tua hun a va ki helkha ngeisa thumaan a leen laite in tua hun a thupha nasepna pen Pasian’ aa tak tak hi, ci-in teci pang lai uh hi.\n“En un, zipipa hong pai zo hi. Dawn dingin hong pai khia un” ci a sapna ah ngaka a om mi khempeuh hong pai khia a, “a meivak ciat uh a bawl uh hi.” Ni danga (402) a theih khak nailoh uh lawpna tawh Laisiangtho hong sim uh hi. Vantung mite ki sawl a, a lungkia mite phongin tangkonathu a saang thei dingin puah uh hi. Tua nasepna mihing pilna leh lai tampi theihna hang ahi kei hi. Pasian vaang tawh ahi zaw hi. Siam theihna talen tawh hi loin ki niamkhiat a kipiak zawhna tawh thuza masate in sapna manga a zuihna uh tawh ki sem hi zaw hi. Lokho mi in a lo nusia uha, set nasemte in a vante uh koih khia in lungdamna khitui tawh tua patau kona thu tangko dingin kuankhia uh hi. Amasa a makai ahi densate in hih nasepna ah zui nunung pen zaw den uh hi. Pawlpi tuamtuamte in a biakinn kongte uh kalh uha, mi lompi pite in amau kipawlnate uh nusia uh hi. Hih Pasian nasepna pen vantung mi nihna tangkona tawh a ki gawm pah ahi hi.\nThupuak sunga “En un, Zipipa hong pai zo hi” cih pen kinial nading tampi om loin Laisiaingtho in zong ki tel takin a gen ahi hi. Tua ciang bek hi mawklo-a, mite a liinglawng sak pha mahmah khaa in na seem takpi cih ki mu pah lai hi. Dot kikna leh khalauna bang mah omlo hi. Khrist Jerusalem-a gual zawhna tawh hong lut lai in mun ci teng panin mite hong ki khawm in Olive mual pan a hong paite pawl in pawi hong bawl pah mai uh hi. Tua hun a Kha nasepna hong siim pakna uh tawh hong ot pih pah mai uh a, “Pasian min tawh hong paipa in thupha ngah ta hen” hong ci uh hi. Matt. 21:9. Tua lai a mah bangin thu umlo mite Jesu a Lam-ente kikhopna ah hong ki kaikhawm uh hi. Pawlkhatte theihnopna lungsim gil tawh, pawlkhatte simmawh nopna lungsim tawh, huzaap lian ngel nei husa khat in thupuak za nuam saka, “En un, Zipipa hong tung zo hi!” cih pih zaizai pong hel uh hi.\nTua hun in thungetnate a ngahsak pelmawh ding zah in upna nei uha, thaman ngahsak zo ding upna hong khang hi. Lei keu tunga guahzu bangin nakpi-a a zong mite tungah Kha Siangtho’ hehpihna hong tuak suk hi. Amaute Honpa tawh maitang ki mu ta ding ci-a a lametna uh in a ki genkhia theivetlo lungdamna guan hi. Kha Siangthoin a (403)lungtangte uh zo a, neem sak-in tuisuak sak hi. Thu um mite tungah tehna leet in A thupha a buak suk hi.\nKi dawm tak leh ciliap huai takin thu saang thei mite in a Topa uh a muh ding uh a lamet hun tak ciangin hong pai ciat uh hi. Zingsang sialin amaute Pasian in a saan’ takpina kiciat sak phot ding pen vai masa-in nei den uh hi. Amau lungsimte kinai takin ki pumkhat a, thungetna vive in nei uh hi. Khat leh khat ading zong ki ngetsak uh hi. Amaute in gamdaihna tata ah ki tuah khawm in Pasian tawh kizom in a awte uh gamlak, lo lai, leh sing lak pan in vanah kahto tawntung hi. Honpa in saang hi cih a tel theih nading uhin nisial annek sangin lunggulh zaw uh hi. A lung sung uh ah meii a om leh a sian’khiat mateng tawlnga loin thu ngen uh hi. Hehpihna in amawhna uh mai sak zo cih a theih uh ciangin alunggulh uh Topa muh ding angaklah uh hi.\nTua zah bang lakpi mah ah amaute cihmawhna ki thuak sak lailai hi. A lamet hun uh bei ta a, amaute Honpa hong kilang lo hi. Upna kiamlo, hoi loin Ama hong pai ding na en ngitnget uh hi. Hong dawk theihloh ciangin Mary in Honpa han en a a hawm-a om a muh ciangin a kah sa in awng a, “Ka Topa luang a la mang ta uh hi. Koi lai ah pai pih uh hiam ka thei kei hi” Johan 20:13 a cih bang a tuak uh hi.\nLamdang sakna lungsim, tangkona amaan mah hi mawk ding hiam cih launa lungsim neihna tawh tawmvei sung thu umlo leitungte hong dal sak hi. A hun bei ta a hih thu lah hong tunglo hi. Amasa in bel adongtuak pawlte tung ah ki gualzo sak pah ngam samlo uh hi. Hi sam napi in Pasian hehna lim zong lah om tuanlo ve ahih ciangin a launa teng pan un leiihaang kik uha, nuihsatna leh zawthawhnate hong dawk ta hi. Topa hong pai baih ding ka um hi, a ci mi tampi in a upna uh a paikhia uh hi. Pawlkhat a um pha mahmahte in nasia pha deuh uha, leitung pan a leeng mang ding zah in ki tuat uh hi. Jonah bangin Pasian phunsan uh hi. Hin’ ding sangin sih ding lunggulh zaw ta uh hi. Pasian kammal tunga ki ngalo a mi dangte upna tunga ki nga (404) sawn lel pawlte pen a ngimna uh tu in ki khel pah lel hi. Zahko theite in a thaneemte leh a meidawite zo gawp uh hi. Kikop in lamet ding lah om nawn kei, lau nading lah om nawn kei, ci huan uh hi. A hun tung khin a Topa lah hong pailo hi. Leitung lah a ngei-in ngei lel in, kum tultampi a tua ci om lai ding bang hiau mawk zaw hi.\nA hanciam thu-um mitein a neihsa khempeuh uh Khrist adingin piakhia zo hi. Ama mai ah hawm mang khin ta uh hi. A neihsa khempeuh uh, a upna bangun leitung mite tungah tangkona in zangh mang khin ta uh hi. A Topa uh leh vantung mite tawh om khawm baih ta ding ci in tangkona a saanglote tawh gamlapi ki hal khin ta uh hi. Deihna takpi tawh lungsim ki thasaan in thu ngen uha, “Topa Jesu aw hong pai in, hong man lang in” ci uh hi. Ahih hangin Amah hong pailo hi. Tu in hih leitung nuntakna ading mahmah in zong vangikpi hong suak kik hi. Lungkhamna hi zah lak ah mi zahko thei, mi bing-ho theite in upna leh lungduainate hong sit pha ngel uh hi.\nAhih hangin hih cih mawhna in Khrist hong pai masak lai-a nungzuite thuak sangin nasia zawlo hi. Jerusalem-a gualzawhna tawh a lut laitakin Ama nungzuite in Amah pen David Tokhom ah tu dinga a galte uh’ nop nehna pan in Israelte honkhia ta ding hi, ci-in um uh hi. Lametna lian leh nopsa mahmah kawmsa in amaute zaliat ding kituh in a Kumpipa maipha zong uh hi. Mi tampite in a puan tungsilhte uh suah in Ama pai nading lampi ah phah uh hi. Pawlkhate in nisuh hiang khiak in phah uh hi. Gualnuam takin lungdamna lak uh a, “David Tapa tungah Hosanna!” ci uh hi. Phariseete in hih lungdamna nokkhak in Jesu kiangah A nungzuite taai dingin a sawl uh ciangin, “Hih mite daai mah le uh zong man lang takin suangte kiko ve ve lel ding hi,” ci kik hi. Hilhkholhnate a tung kim ding ahi hi. Nungzuitein Pasian vaihawmna banga asep uh kul hi. Ahih hangin amaute cih mawhna lianpi in khuh ta ding hi. A sawtlo in Honpa gentheihna leh sihna amaute in mu ta ding uh hi. Han sung ah vui ding uh hi. A lam etna uh bangin neu kha beek pianglo hi. Jesu tunga a lam etna teng uh mangthang lel hi. (405) A Topa uh han panin gualzawhna tawh hong thawhtoh mateng , “Khris in sihna athuak khit ciangin sihna pan a hin’ kik nading thu a om,” hi cih hilhkholhna omsa thu a phawk kha kei uh hi. Sawltak 17:3.\nTua ma kum 500 lai in Topa in kamsangpa Zechariah tungah a gensa thu om a, “Zion mite aw, nakpi takin lungdam un. Jerusalem mite aw, lungdamin awng un. En un, na kumpipa uh hong pai hi. Amah, gualzawhna tawh hong pai a, ahi zongin ki niamkhiatna tawh hong pai-a, sin nailoh lano tung ah hong tuang hi” ci hi, Zechariah 9:9. Nungzuite in Khrist in thukhenna thuak a si mawk ding ahih leh hih hilhkholhna tung theilo ding hi ci-in um uh hi.\nTua mah bangin Miller leh a pawlte in hih hilhkholhna thu a tangtun’na ding na seem uha, leitungte kiang ah tua a ki mop thupuak tangko khia uh hi. Hilhkholhna in tua a cihmawh ding nangawn uh genkhol hi. Cihmawh khit ciangin tangkona dang khat mi namte tungah Topa hong pai ma in ki hilh lai ding ahihna a thei kei uh hi. Vantung mi khatna leh a nihna tangkona a hun maan in ki hilh hi. Pasian in tua nasepna amau te zangh in sep ding mah-a a seh sa a hi zaw hi.\nLeitung in lamen in ngak uh a, a hun-a Khrist a hong ki lat kei leh tua lametna buppi nusiat dingin tuat uh hi. A hi zongin Jesu kumkik nading tangko nasepna a gen pawlkhat kip takin dingg lai uh hi. Advent nasepna a gah tawh en le hang ki niam khiatna, lungsim tawng zon’khiatna, leitung nate nungngat a gamtat ki puahphatna na sepnate, Pasian nasepna takpi mah ahih na tecite a om hi. Amau in tua Advent thuhilhnate ah a huh Kha Siangtho hi kei ci theilo uha, hilhkholhna hun a sehnate uh zong a khialhna mu kik zolo uh hi. Amaute lang pang hat pente in zong hilhkholhna a khiatna a maan zaw ding lakthei tuanlo uh hi. Amaute in Laisiangtho teci pan’nate nakpi thu ngen a Laisiangtho sung pan a ki ngah thu, Pasian Kha Siangtho in huh takpi a a muhtel sak thute khah kik mawkmawk nuamlo uh hi. A lungsim sung uh kuang lai a, nuntakna vaang tawh hing lai uh hi. Biakna makai minthangte, leitung hong pai ding ka lemetna a ngeina mah-in a khauh lai hi. Ka bawlnate zong a kumkum-a ngaihsutna tawh ka sep hi a, ka sep ding maha hong ki pia hi, cih ngaihsun in ka um hi. Ka khialh khak leh zong thupha bawlna, lawmte itna, leh Pasian ah ki piakna hanga khial ka hi zaw ding hi.” “Thu khat ka theihna ah ka up thu longal thu dang ka hilh kei hi. Tua ka hilh thu ah Pasian in hong kop pih hi. Ama vangliatna hong ki langa, ahoih tampi a piang sak hi.” “Mi tul tampi in mihing muh theina ciang ah hun tawh kisai hilhna hangin Laisiangtho sim lawh uh a, tua thuhilhna hangin Khrist sisan ki thehna muang in Pasian kiang ah ki aap uhhi.” – Bliss, “ Memoirs of Wwm. Miller,” pp . 256,255, 277, 280, 281. “Mi kisatheite maipha ngah ding ka hanciam ngei kei a, leitungte in hong mitsiin uh hangin ka hoi ngei kei hi. Tu in zong amaute pahtaak ding zongin ka maivil tuan kei ding hi. Amau muh dah nadingin lah aval ka seem tuan kei ding hi. Amaute khut ah lah nuntakna ka zong ngei kei dinga, zong ka mai-et beek kei ding hi. Amau huhna ka taan pi leh Pasian vai hawmna maan mahmah lel nading hi, cih lamen in ka muang hi” ci in gelh hi. – White, J., “Life of Wm. Miller,” p. 315.\nPasian in amite nusialo hi. A Kha Siangtho in a ngah uh thumaan leh Advent thu a nusia lote huh lai hi. Hebrews laibu sunga kammaalte in hih a ki sit tel mite thuakna ah a hansuahna leh ki dop nading hilhna a om hi. “Ciamna na ngah nadingun thuak zawhna lungsim na sam uh hi. Bang hang hiam na cih uh leh, A hong pai dingpa in khawl loin, Tawlno khat khit ciangin ahong tung ding hi. Ka midik in upna tawh a nungta ding hi, a nung kin leh, ka lungsim in, Tua mi hangin lundamna a nei kei hi. Eite in ih hih leh, kisiatna tung dingin anungkin mite lakah i om kei hi; lungsim kha in gupna a ngah nading upna a nei mite lak ah I om hi. “ Heb. 10:35-39 ci in ki gelh hi.\n(408) Hih hihlhna pen ni nunung a pawlpite tunga ki pia, Topa hong pai baih ding cih a um mite lam lahna ahi hi. “Tawm vei khit ciangin a hong pai dingpa hong tung ta ding a, hong zekai lo ding hi.” Hih lai tak ah zong Topa hong kilat ding hong ki zekai sak phot ngei ding ahihna tel takin lak hi. Hi athu hilhna pen a diak diak in hih hun a Jesu a lam-en pawlte thuakna tawh ki si hi. Tua mite upna a kisiat khak ding a lau huai hun hi mah hi. Amau in Pasian deihna bangin Kha Siangtho leh Ama kammal om bang tawh sem khin zo uh hi napi in tua a thuak na mawk pen uh bang deihna hi mawk hiam theilo uh ahih ciangin, mailam ah bang thu tuak kha lai ding cih lah theilo uha, eite hong makaih Pasian mah ahi takpi na diam aw ci in khalau thei mah ding uh hi. Tua bang bibiai ahih lai tak hun ading mah in, “Mi dik in a upna tawh nungta ding hi” ci leu leu hi. “Zan kim tangkona” in amau mai lampi sala, hilhkholhnate ki selcip nawnloin tel thei uh hi. Khrist hong pai ding hi ci a lim lahnate lah tung khin keei ta-a, amau mah mah in a muhna bang uh a lam pai a hi zaw uh hi. Hi napi, tu in ci mawh in kuncip uh hi. Pasian leh A thumaan a upna bek uh tawh ding lai uh hi. A zahko thei mite in, “Note bel a hong ki kheem hi lel veh aw! Na upna uh paikhia un la Advent nasep pen Satan aa hi ci lel ve un!” ci ci sawn sawn uh hi. Ahih hangin Pasian kammal in, “Mi khat peuh a nung kik leh Ka Kha in tua mi tung ah lungdamna nei lo ding hi” ci keei zel mawk hi. A upna uh nial in a tangkona uh a huh Kha Siangtho nolh le-uh tua mi kisiatna sungah tung ding hi, ci hi. Amaute tungah Paul kammal in khauh takin hansuah a, “Na muan’na uh khah suah kei un.” “Thuak zawhna na ki sam uh hi.” “Tawm vei khit ciangin a hong pai dingpa hong tung ding hi. Hong zekai lo ding hi” ci hi. Amaute adinga lungmuan’na ding pen Pasian piaksa khuavaak a ngahna bangbang a pah tawi den ding uh ahi hi. Ama khapnate len cinten-in, Laisiangtho sim behbeh zel in, lungduai taka khuavaak dang ngah beh ding ngakin avil ding uh a kul ahi hi.\nSee also AH 5: Tavuan Puakim (Azom)\nPrev post Ak khuangta Thawh Hunta\nNext post Tuan Pupa le Kamsangte


url: =Biakinn Nuai-ah Club ~ Thu Tatuam (Siyin News)\nBiakinn Nuai-ah Club\nMonday, May 15, 2017 Tapidaw Taw Kisai 1 comment\nUSA ngam, Tennessee state, Nashville khuapi ii tapidawte kikhopna biakinn khat ii nuai sia paktatna club khat in kizangh hi.\nA club sia se, kumhpite tungah permit ngaa ngawl in, aneipa zongh sia amuanmawk huai ngawl het khat hi. May 13, 2017 ni local TV sungah kisua aa, Goodpasture Christian Laisin saanginn taw pi 1,000 zongh kikhua ngawl hi.\nTua ahikom, biakinn siatsakna le, laisin saanginn taw akinai huu in, thu kivawt tu hi.\nibu siti aisya May 17, 2017 at 3:33 PM


url: =Tungg Thang' Website - Home\nTungg Thang' Website\nSwan le Qak\nNu le Pa\nThu le La\nKa website pan in hong muak ing. Nong hawh ka lungdam mahmah hi.\nKa min Mang Tungg Thang hi in, Teklwi khua, Tedim Khuapi gei a khang khia ka hihi. Gualnam beh hi in 1972 kum May kha 27 ni in Zogam khanglam Matupi ah ka suak hi. Tua laitak in ka pa pen Senior Assistant Teacher a sep laitak hi.\n2001 kum April ni 20 ni in Lia Langh Zen Man (Teklwi khua Siapi Pum Khan Langh leh Nu Dim Sian Vung' tanu) tawh Teklwi Tuiphum Pawlpi ah Pum Khat Suahna, Siangtho kiteenna ka nei uh hi. Tua lai ah Teklwi khuami nu leh pa ulehnau te in itna tawh zo uh hi.\nOmna: MIT Quarter520-B, Hyde Park Lane 2\nMyanmar. (Tedim Zomite lakpan in MIT quarter ah a om masa hi kha ding uh hi.)\nApa pen kumpi saanq sia ahih manin khua tuamtuam ah pyang kawikawi uh hi.\nKum 5 a phak in saanq kah kipan hi. State Primary School of Teklwi khua ah tarn lang leh tarn khat kah hi. Tua teh tarn nih leh tarn thum pen State Middle School, Lungngo, Matupi gam ah kah hi. Tua khitteh Teklwi Primary School ah tarn li kah kik hi. State Middle School, Kapteel, Tedim gam ah tarn nga pan tarn giat donq kah hi. Tua hun in tarn 6 pan in tarn 8 donq Taezah Lunge Gaungsaung Tintan kah dingin kiteel in Tedim ah pai kha hi. Kapteel ah a om sungin khanglui ngeina "TONH" khat vei mu kha hi. Falam gam Rih Bwaltui ah zong 1984 kumin excursion pai uh hi. Tarn sowm pen 1988 kumin Tedim Exam Center pan ong hi.\nMizoram State, India ah 1989 kum in Lunglei ciang dong phato hi. Mandalay University, Myanmar ah 1991 kum in pilna saang (Day) sinto hi. MU ah a kah sungin lasakna State Show a kah kipatna hipah hi. B.Sc (Q) 1995 kum in Botany Distinction tawh Zoology degree man siang hi.\nLai Siangtho Pilna\nA nu' veina, deihsakna leh thunget sakna tawh Lai Siangtho saanq 1997 pan 2000 dong Myanmar Institute of Theology (MIT) ah Pasian lam honsakna tawh kah a, M.Div degree 2000 kum in ngah hi. Tua kum a kipan in hunbit sia BARS, MITah sem suak hi.\nTeklwi khua Pu Khup Lyan (Asst. State Education Officer, Rtd.) leh Pi Dim Zam te sungpan in Saturday, May 27, 1972 Sani ni in Matupi ah piang hi. Suahpih sanggam numei 3 leh pasal lii nei hi. 1976 kum in a innkuan un Baptist Christian suak uh hi.\nKum 5 a phak in saanq kah hi, tarn 10 akah dong in kumsim in laivuanna ah a khatna pan a thumna kikal ngah toto hi. A saanq kahna munte: State Primary School Teklwi, SMS Lungngo, MatupiTownship, SMS Kaptel, leh BEHS (1) Tedim ahihi. Tarn 8 laivuanpi ah kumpi sit (State Exam) hi in, Distinction English and Mathematics ngah a tarn 9 ciangin Science subjects kahthei hi. A tarn 7 pan tarn 9 dong Luyechun Tedim ah a phi dingin teelna ngah toto hi. Kimawl lam hatlo ahih manin a tungsiah kihelto zolo hi. Tarn 10 laivuanpi 1988 kumin ong hi. Tua khit ciangin MandalayUniversity 1991 kumin zoma, B.Sc. (qualify to join Master) degree 1995 in ngah hi. University saanq naupang ahih sungin, “Zomi Syamsin Kipawlna” ah Secretary kum khat sung sem hi. Tua khitteh “Zingsol” (Tedim Kampau) cih thu kizakna 1994 in a lawmte tawh pan khia uha, amasa pen Editor sem pah hi.\nA Thunget Ki-apna: 1988 kum in piangthak a Pasian adingin nuntak ding lunggulh mahmah hi. Tua hi in a thungetna ah, “Topa aw, ka nuntakna kikem cing zolo ding hi ing. Leitung tawh ka siat khawm loh nadingin hong kem in. Kul nasak leh zong Natna kei hong kem dingin hong guan in, ka hih theihna khempeuh tangin, na deihna bangin hong zangh in.” ci hi. A mai kum ciangin, tha zawng khalna, natna nam khat ngah a zatui zaha tawh a kibawlbawl hangin damzo peuhmah lo hi. Tua banah, Tarn 10 a on khit cianga a thungetna pen, Topa aw, ka kizat theihna a omleh ka mipih Zomi te adingin ka hih theih tawp in hong zangh in.\nA nuntakna sungah dammawh zawngkhalna a thuak pen kum 16 bang sawt hi - 1990 pan 2005. Tua hangin a nuntakna ah lungkia mahmah a sih ding ciang nangawn Pasian kiangah thu ngen ngei hi. University a kah sungin, Mandalay University Christian Fellowship (UCF) ah kihel in a kiim a pam khuate, Miphak zato cihte ah gospel pai uh hi. A mangngilh theihloh khat pen Series (Yeiktheinchain) 1994 kum a Mandalay UCF tawh a thoh uh Kawlla Pasian phatna khui ahihi. Ama adingin a masapen tuah khakna ahihi.\nPasian in Nusia Lo:\nB.Sc.(Q) degree angah khit 1995 in Zomi Baptist Convention of Myanmar (ZBCM) makaihna tawh a masa pen ZBCM Revival Gospel Team ah kha guk sung kihel a, Kawlpi pawlpite, Tedim Baptist Association, leh Tonzang Towhship Baptist Association ah pai kawikawi hi. Ama panmun te pen lasakna, thugenna, hanthotna leh thu ngetna cihte ahihi. Tua khit ciangin Myanmar Institute of Theology (MIT) ah Pasian thu sin ding khensatna nei hi. Kum khat thunget ki-apna a neih khit ciangin entrance phi a Pasian in a thungetna dawngin M.Div. kum khatna ah Pasian hehpihna tawh 1997 kum a kipan in kah thei hi. Dam loh haksatna kawmkal pan, sum leh paai haksatna kawmkal pan in 2000 kumin M.Div. degree ngah thei hi. Lai Siangtho saanq a kah sungin, Student Council ah panmun letna ahi Chairman of Music Committee kum khat sung sem a Yangon khua sung a la kidemna ah a khatna ngah uh hi. Buaih ngah khit ciangin a siapa Professor Rev. Dr. Mg Mg Yin, deihsakna tawh MIT ah fulltime staff in Bachelor of Arts in Religious Studies (BARS) Program a kiphuat cil (2000) a kipan in hunbit na semsuak hi.\nA Shun Manq:\nA vision lianpen in Zolai (Tedim) limtak sitpha in lai malgawm khantoh sak ding ahihi. Tua pan in Zolai pen Standard Literature hong suak zo ding cih a upna ahihi. Kum 2002 April kha a kipan in hih Zolai bulkan nasep kipan khia hi. Tua banah MIT ah a sep sungin hamphatna tampi zong ngah kha hi. “Linguistics Introduction for Translation” May kha 2004 in MIT leh Payap University, Thailand te' makaihna tawh a kibawl Seminar ah certificate ngah hi.\nA Siamna: Computer training ni khat zong kah ngeilo himah taleh, Korean’ te Mission Training, Yangon ah Basic computer sia kum khat sem hi.\nAmerican center, Yangon pan a kipia "QuiLT Certificate (Qualification in Language Teaching)" September 2007 in ngah hi.\n2008-10 sungin United Board for Christian Higher Education in Asia, New York te scholarship tawh UB Fellow Silliman University, Philippines leh Randolph College, USA ah pai in Indonesia ah mahialna July-August 2010 in nei hi. MIT min tawh a pai ahihi. Tua bang angah Zomi sungah a masapen hikha ding hi.\nMailam Ngimna: Ph.D secular Education field tawh kum 45 ma a ngah ding; Education, Music leh Literature Ministry nei in kipan khia ding.\nBulphuh: Kahla 3:24.\nMy Personal Website (In English) www.mtthang.weebly.com\nKhua Siansuah Powi\n2007 in a khua Teklui/Teklwi khua bup in Khua Siansuahna leh Thupha dawhna neih ding lunggulhna nei a December 2008 ciangin bawl ding sawm uhhi. Tua kum pen khua satzawh kum 90 cinna tawh zong kituak hi. Tua powi bawl ding makaih in khua hausa upate tawh geel khopna nei uh hi. Tua lai ah mun dang a om Teklwi suan leh khak te zong sam uh hi. Khua Siansuah Committee ah secretary sem a, Chairman pen Rev. Dr. Pum Suan Pau (Principal of Tedim Theological Colllege) in sem hi.\nKhua Siansuahna leh Thuphadawhna pen December 27-30, 2008 sungin Teklwi Tuiphum Pawlpi Biakinn huang sungah kibawl hi. Khua sung mi khempeuh kihel in kum 90 cinna lungdamkoh Powi tawh nasiatak in bawl uh hi.\nTua powi ii thubulphuh pen 2 Khangtangthu 7:14: "Ka gamuh hong damsak in." Khua zaang bup bek thamlo in mundang panin zong Teklwitate hong pai uh a, Pasian min phatna, lungdam kohna, mawhmai thungetna cihbangin nei khawm uh hi. Tua hun sungah Topa Kha Siangtho in zong na sem ahih manin mailam ah Khua leh tui ading thupha muh kholhna tampi hong kilangh khia hi.\nMailam Ading Ngimna\nKipawlna khat phuan ding, tua tawh Education, Music Ministries leh Literature Ministries nei ding. Master leh PhD secular Education field kah ding lampi zong ding.\nTedim College/University phut ding.\nTeklwi Khua Website\nTedim Khuapi gei a om Teklwi khua thu na theih nopleh a nuai a link na click (meek) in:\nHunzatna (July 29, 2012) TBC-Y Biakinn\nA nuai a link ah kingai thei hi: TU KHANG ADING THEIHHUAI 'Q' THU


url: =civet - English to Samoan Meaning of civet - http://samoan.english-dictionary.help\nEnglish to Samoan Meaning :: civet\nEnglish to Samoan Dictionary: civet\nMeaning and definitions of civet, translation in Samoan language for civet with similar and opposite words. Also find spoken pronunciation of civet in Samoan and in English language.\nWhat civet means in Samoan, civet meaning in Samoan, civet definition, examples and pronunciation of civet in Samoan language.\nDecline (palasi) :: So as you can see Ill have to respectfully decline your invitation Asexual (asexual) :: That is not to say that Matisse was an asexual being Maternal (tina) :: My maternal grandfather died within two weeks of my birth


url: =Thuthak Tomkimcing 25 July 2014′ Issue\nSya Suan in Apension behlapna in, a inn’ CNF te sap sak.\nTedim township Education Officer (TEO) pan atawl ngaa Zomi sung ah mipil Sya pipa Pu Thang Za Suan’ Ma/186 Tedim vengpi a inn ah CNF te anih veina zum honna bawl theih nading panpih in ainn ‘CNF zumding in honna 25 July 2014 ni zinglam 10:40 Am in pia hi. Zinglam daak 10:00 kipan ding lempak lo in 10:40 teh kipan thei uh a, Rev Suan Khen Mung in thungetna tawh apna nei hi. Mipi apai 36 pha uh hi. Thumopna hunpi Pu Talun Ceu ( ပူး တလြန္ က်ဲအို ) in nei hi. CNF zum keekee Tedim myonee sung mun 6 ah’ hong tuah kik laiding in gelna nei khin uh hi. Amun kician ahih nailoh hang in Sozang, Haimual, Lenuupaa, leh Leitung khualzin mite lunglutna munhoih leh Sumbawlna lampi kong zinkim gim khikhe uh hi.\nMipi te leh khangno te muh na ah Tedim khuapi sung Tansawn Siapi, TEO leh mipil pawl khat te in pension khit uhteh Biakna lam kihelna picing neilo ban ah Company nasep luthei ding hilo ahih man in’ teek ta uh aa, gam leh nam vai ah Pension behlap theih nading in amit uh naang kual kaamh bang hi in, a ngawng uh saang zeza diak uh tawh kibang cihsan hi.\nSya Suan bek hilo in pawl khat ki zanzeezaat mai uh hi cihi. Party min tuamtuam ding nuam uh’ cih kiza hi. Hih te GZA, ZYA, CPP, CNP, USDP , ZCD ZRDP, te leh NGO te ah kihelna gina anei zong omlo cihi. Minam leh Gam ading nasem tak pi maw?, Gilpi bek maw? Pension behlap nabek maw? kithei tel nailo in om uh hi kicihi. Sakollam leh Tedim CNF zumte zong kipeet baih mahmah ding hita uhcih mipi in mu hi. Banghiam cih leh Sakollam leh Tedim CNF km’ gentak ding in ki ngamla vetlo cihi.\nCNF pen Census ma in Chin ah ki khumding cih Hakha ah khawmpi bawl khin hi a, A hih hang in code tuamtuam tawh kumpi in kikhum ding hong gel na tungtawn in tukum Census leitungbup theihpih mimal simna thu leh mimal kisimna CNF in Chinstate sung leh muntuamtuam om nate pulakna aneih loh ding in kumpi langpang bawl in laikhia khinzo ahihna online pan mipi in theih khitsa ahihi.\nTua kimlai TEO in ainn asap sak pen CNF pan in apension behlap nakop innsap lametna bek in mipi in mu hi. Banghiam cih leh CNF zumhon ni tu ni- in Pu Talun Ceu ( ပူးတလြန္ က်ဲအို )thugen zom in Sya Suan in mipi theih kop ding in thugen na kician neilo cihi. Member khat in om pelpol kicihi. Banghang in CNF te zum ding in’ ainn pia,phal hiam? Gam leh nam ading adeihna banghiam?\nCNF in ainn sap maan bangzah piak ding in gel hiam? Gam leh nam ading in encikna leh kilemna Sakol lam CNF kiciang saklo ahihiam? CNF in Sakol lam leh Tedim uino lutuah ahih lam tel theilohiam? Tua ahih leh Sya Suan gimna in banghipen hiam? Kawlgam kumpi Census vaihawm na leh Leitung UN sum tampibei in a vaihawm na, Census result out ding akamtam CNF tebek banghang ainnsung ah sang lutumsak hiam?\nCNF pan in golhguk bangzah nei hiam? Mipi in theinuam ta miaumaiu hi. Maikum kitel ding teh CNF party Tedim ai awh in dinsawm hiam? Sakol lam CNF zum kihongsa thusim lohna hiam? Ahih kei leh Tedim phel nih hong kisuah na thu Zum inn nei pa leh Rev thu genpa in mutel thei nailo hiam? mi in cihi.\nLeitungbup muntuamtuam ah Kampau kibang Ngeina kibang tat leh heek kibang Zomi kipawlna te ah asisan kinaipih te ama pan nopna pulakna mipi tungah akilang tak tak in Press Conference neih kei leh uphuai nailo hi kicihi.